
PAPINA RIJEČ 

Solidarnost i kršćansko svjedočenje 


Navodeći svetopisamski odlomak "Imaj povjerenja u liječnika, jer ... i 
on je od Boga postavljen" (Sir 38,1), moj časni predšasnik Pijo XII, komu je 
veoma mnogo bilo na srcu vaše udruženje, reče: "Liječnik je Božji dar; radi 
toga je zakonito poštovanje koje mu ljudi iskazuju. Osim toga on ima pravo 
i na njihovo priznanje i na njihovo povjerenje" (Discorso e radiomessaggio 
di Sua Santita Pio XII, sv. XIV, str. 107). 

Tom dužnom priznanju i ja se svim srcem pridružujem, svjestan i 
zahvalan što sam i ja imao prilike iskusiti blagodat toga "Božjeg dara". 

Vi kažete da ste katolički liječnici. Kako sam jednom drugom prigodom 
podsjetio, "upravo to svojstvo, što ste katolici, obvezuje vas svjedočiti vjeru 
riječju i primjerom u načinu života koji nadilazi zemaljska zbivanja i smješta 
se u nacrt uzvišeniji i Božji" (Insegnamenti di Giovanni Paolo II, sv. V/3, 
1982, str. 675). 

Vaše je djelo stoga jedan povlašten način ljudske solidarnosti i kršćan¬ 
skog svjedočenja. Vi dajete vrijednost svome radu, obogaćujući ga duhom 
vjere. To ne obezvređuje vašu suradnju s onima koji, možda u nekom 
drugom vjerni¬ 
čkom obliku ili bez 
određene vjerske 

opredjeljenosti u pitanjima vjere, priznaju dostojanstvo i 
uzvišenost ljudske osobe kao mjerilo svoga djelovanja. 

Crkva je za život, i njezina je briga kako ništa ne bi bilo 
protiv života u zbilji njegovog stvarnog postojanja, uk¬ 
oliko je nemoćan ili lišen obrane, ukoliko nije razvijen ili je 
malo uznapredovao. 

Biti katolički liječnik, stoga, znači osjetiti se djelat¬ 
nicima u zdravstvu, koji iz vjere i zajedništva s Crkvom 
primaju poticaje, kako bi sve zrelije očitovali vlastitu 
kršćansku i pozivnu izobrazbu, neumorno vlastito zala¬ 
ganje, neiscrpivu potrebu proniknuti i upoznati, prema 
dragocjenoj uputi 'Humanae vitae' (usp. br. 24), zakone 
naravi kako bi mogli bolje služiti životu. 

Poznata mije vjernost, odvažnost i postojanost kojom 
je vaše udruženje, kroz pedeset godina postojanja, nasto¬ 
jalo ostati vjerno svom katoličkom zalaganju, poštujući 
savjesno svrhu zadanu pravilnikom, te izvršujući i šireći 
nauk Crkve i odredbe njenoga Učiteljstva na medicinsko- 
moralnom području. Ono što ste uvijek držali načelom 
svoje prepoznatljivosti, urodilo je izvrsnim ishodima svaki 
put kad god ste bili pozvani da dadnete svoju suradnju u 
djelu služenja i pastoralnom zalaganju Crkve u obrani 
ljudskog života od svog začeća sve do svoga prirodnog 
svršetka, za vrsnost njegova postojanja, za poštivanje na¬ 
jslabijih, za očovječenje medicinske znanosti i za njezino 
potpuno podruštvovljenje. Ta je vjernost tražila i traži 
žrtve koje, u pojedinim prilikama, mogu doseći junaštvo, 
kao onda kad vas služenje istini obvezuje na dužno pošti¬ 
vanje savjesti." 



Iz govora Sv. Oca 

Udruženju katoličkih liječnika primljenih u audijenciju 
prigodom 50. obljetnice utemeljenja 


Urednikova riječ 

Ovaj broj Glasnika izlazi uoči 
97. obljetnice rođenja Sluge Božjega 
Alojzija Stepinca. Velika je i 
značajna to godišnjica. Dok ćemo je 
radosnim spomenom slaviti 
spominjat ćemo se značajnih prek¬ 
retnica na kojima se Crkva u Hrva¬ 
tskom narodu nalazila u 
dvadesetom stoljeću. Alojzije Stepi- 
nac je, naime, mudrim upravlja¬ 
njem, neustrašivim svjedočan¬ 
stvom vjere i velikodušnom žrtvom 
života, uz pomoć Božje milosti i 
tolikih Kristovih vjernika, učvrstio 
njezine korake i opečatio njezin 
značaj mučeništva i nepobjedivosti. 

Budući da je osjećaj crkvenosti 
i ljubavi prema Petrovom nasljed¬ 
niku, uz euharistijski i marijanski 
vid duhovnosti, najznačajnija 
oznaka kardinala Stepinca, to će 
Glasnik ubuduće, umjesto drugog 
uvodnika, donositi koju misao iz 
nauka Svetog Oca. Za ovaj broj 
pročitajmo v njegov nagovor 
liječnicima. Što je rekao njima, 
poručio je cijeloj Crkvi. 


Ivan Pavao II pozdravlja vjernike na Zagrebačkom 
hipodromu 11. rujna 1994. 

Nevinog proglasiše zločincem 

Sjećanja i uspomene na Slugu Božjega Alojzija Kardinala 
Stepinca 


Ništa nije slučajno: dva dana 
nakon mojeg uhićenja i uhićenja 
skupine bogoslova, dne 7. listopada 
1959., umro je moj reditelj biskup 
mons. Antun Akšamović. A dvai 
dana iza naše presude, dne 10. 
veljače 1960., umro je i nadbiskup ii 
naš metropolit Alojzije kardinal 
Stepinac. 

U životu nisam imao sreće da 
se s njime susretnem osobno. Ali 
ima mnogo posrednih susreta, koje 
sam doživljavao u svojem bogos- 
lovskom i svećeničkom životu. 

Svećenik i biskup, nadbiskup i 
metropolit, u iznimno teškim vre¬ 
menima i bremenima, od Stare Ju¬ 
goslavije, Nezavisne Države 
Hrvatske, do Savezne Republike Ju¬ 
goslavije, odnosno u njoj i Repub¬ 
like Hrvatske. 

Poput svetog Ignacija bio je on 
zrno između dva mlinska kamena, 
ili grozd u tijesku vremena, da bi 
samljeven i ispečen postao slatki 
"kruh" i u službi, i u tamnici, i u 
smrti, i u nebeskoj sreći. 

U ratnom vihoru od 1939. do 
1944. bio sam bogoslov. U 
teškoćama i nepravdama i nasiljima 
rata glasno je odjekivao glas iz Za¬ 
grebačke katedrale, svetišta Marije 
Bistrice, pred moćnicima onoga vre¬ 
mena. Oštrinom svetog Ivana podi¬ 
zao se taj glas, i Bogu uzdizao svoje 
molitve za Crkvu, za domovinu, za 
svaki narod, svaku obitelj i svakog 
čovjeka. 

Prepisivali smo te propovijedi. 
Ispunjali se njegovim nadahnućem 
i širili ih oko sebe. Ne treba ih 
tumačiti, jer su posve jasne. Jedino 
nisu jasne onima koji ne znaju čitati, 
ili preskaču retke. 

Odlučno se držao Pisma: "Pok¬ 
oravajte se svakoj ljudskoj ustanovi 
zbog Gospodina" (1 Pet 2, 13), ali 
odgovara riječima Petra apostola: 
"Treba se više pokoravati Bogu 
nego ljudima" (Dj 5, 29). 

Svi smo bili uključeni i 
molitvom i darovima u njegovoj ak¬ 
ciji "NADASVE", jer je ljubav i 
pobožnost njegova srca obuhvatala 
sva naša svetišta: od Marije Bistrice 



Mons. Ćiril Kos 


do Trsata, od Aljmaša do 
Petrovaradina (Tekije). 

Dolaskom nove vlasti i komu¬ 
nističkog režima, u drami njegova 
suđenja, osude (i smrti) obnavljali 
su se prizori iz Kristove drame: Us¬ 
tadoše lažni svjedoci...nevinog pro¬ 
glasiše zločincem, i osudiše ga na 
križ 16-godišnjeg zatvora. 

Svjedoci njegove nevinosti bili 
su isključeni. Za objavljivanje 
pravih dokumenata "nije bilo 
papira." Poslije uhićenja trebalo je 
prikupiti građu za dokazivanje nje¬ 
gova zločina. Pronađen je 
"Dnevnik." Znam da je pronađen na 
tavanu, gdje je bio sklonjen na 
"sigurno mjesto." Stigla je UDBA. 
Poznate su joj bile točno koordinate 
mjesta, gdje je bio skriven 
"Dnevnik." I odnesoše ga. Listali ga 
godinama, tražili inkriminacije, 
često navodili izvatke iz njega, ali se 
nisu mnogo okoristili, izuzevši 
vlastito tumačenje i vlastite zak¬ 
ljučke. Hvala Bogu, nije uništen. 
Vraćen je vlasniku. Nadbiskupu za¬ 
grebačkom. A Bogu je poznato i to, 
tko je otkrio koordinate, i uz kakve 
uvjete. 

Dok sam bio duhovnik u sje¬ 
meništu, bogoslovi su bili pozivani 
u vojnu službu. Malo je bilo časnika, 
koji nisu pravili razlike između 
"popova" i ostalih vojnika. Bilo ih je 


Mons. Ćiril Kos rođen je 
19. studenoga 1919. u Ribić Bri¬ 
jegu, župa Ivanec. Zaređen je 
za svećenika 9. srpnja 1944. u 
đakovu. Godine 1959., zbog 
razmjene pismenih česti taka 
sa Slugom Božjim Alojzijem 
Stepincem, sužnjem u Krašiću, 
vlč. Kosu, tada duhovniku u 
bogoslovnom sjemeništu u 
đakovu, i skupini bogoslova, 
montiran je politički proces. I 
sam Sluga Božji trebao se po¬ 
javiti u Osijeku, na sudu, kao 
svjedok na tom procesu. 
Budući da se radi bolesti nije 
mogao odazvati, napisao je 5. 
prosinca 1959. svjedočko 
pismo o progonu i mučeništvu 
Crkve te o opraštanju svim 
progoniteljima, s molitvom za 
njihovo obraćenje. 

Mons. Kos zaređen je za 
biskupa đakovačkog i srijem¬ 
skog 17. ožujka 1974. 


malo koji su im povjeravali i kan¬ 
celarijske službe. 

Većina je bila protiv "popova", 
a posebno pitanje u "vojnoj" obuci 
bilo je i pitanje Stepinca. Sto o njemu 
misliš? Smatraš li ga zločincem? Itd. 
itd. O odgovoru je ovisila i "ocjena" 
u vojnoj knjižici, koja je - hvala Bogu 
- za većinu bila negativna, a poneka 
je završila i zatvorom. 

Nisu ni svećenici bili iznimka. 
Od njih se sustavno tražilo da stupe 
u "svećeničko udruženje" i tako 
pokažu svoju lojalnost prema novoj 
vlasti. Ne osuđujući nikoga, većina 
se držala hrabro, i odlučno odbijala 
tu ponudu. 

Jednom našem svećeniku, 
nakon žučljive i duge rasprave, 
rekoše: "Vi ste isti kao i Stepinac!" A 
on odgovori: "Ja Stepinac, ja Stepi¬ 
nac?" - i ispruži šaku do poda, i 
završi: "Ja sam ovoliki prema 
Stepincu!" (Josip Pavlović, župnik u 
Vinkovcima). 

Lepoglava, pa i Krašić, bila su 
mjesta kamo su upirale svoje oči i 
tisuće zatvorenika, koji nisu "is¬ 
punili obavezu", i toliko svećenika, 
koji bi dolazili k njemu uz "budnu 
stražu", koja je onemogućavala 
svaki susret. 

Počeše dolaziti i liječnici. I 
domaći i strani. Ni oni nisu lako i 
prema potrebi mogli doći. Us- 

tanovili su i oni, i svi domaći u žup¬ 
skom domu, i dragi vjernici Krašića, 
da se približava kraj. Da je "slatki 
kruh" već ispečen. Da je grozd do 
kraja samljeven i iscijeđen. 

Godine 1959. "slavio je" kardi¬ 
nal Stepinac 25-godišnjicu svojeg 
biskupskog ređenja. Čestitali smo i 
mi. Njegov odgovor, a možda i koja 
jedva čitljiva propovijed, poslužila 
je osječkom sudu da ga pozove u 


Osijek kao svjedoka protiv Ćirila 
Kosa i dr. Njegov odgovor 
osječkom sudu je svima poznat, i on 
je divna Oporuka umirućeg Nad¬ 
biskupa, mučenika kojemu je 
istekla i posljednja kap krvi, i koji 
oprašta, poput Krista na križu, svim 
svojim mučiteljima i progo¬ 
niteljima. Pismo je napisano 5. pros¬ 
inca 1959., a pozvani svjedok umire 
10. veljače 1960. 


PROSLAVLJENA 35. OBLJETNICA SMRTI 
SLUGE BOŽJEGA KARDINALA STEPINCA 


Pobudno je slušati vijesti i čitati izvješća o brojnim slavljima kojima je 
obilježena 35. obljetnica usnuća u Gospodinu kardinala Stepinca. Božji narod 
je tim slavljima obnavljaao i jačao svoju vjeru u jedinoga pravoga Boga i 
uvećavao ljubav prema Katoličkoj crkvi. Vrijedno je uočiti kako ljudi s ponosom 
pronose, u društevnom ozračju svoga bivovanja, svjedočanstva prebogatih 
iskustava, punih naznaka svetosti, doživljenih kroz susretanja s njime ili 
slušajući njegove propovijedi i slaveći otajstva vjere, kao i osvjedočenja o 
njegovoj mučeničkoj smrti koja je bila posljedica progona, psihičkih šikaniranja 
i nasilja. 

U zagrebačkoj katedrali bila je pripremljena posebna trodnevnica. Prvu 
večer, misno slavlje i pjevanu Večernju predvodio je mons. Djuro Kokša, 
pomoćni biskup uz glazbenu animaciju bogoslova Nadbiskupskog bogoslovnog 
sjemeništa. Drugu večer, nakon meditativne krunice, predmoljene i glazbom 
popraćene od dvijestotine mladih iz vjeronaučnih zajednica zagrebačkih župa: 
Sveti Petar, Sveti Duh, Gospa Lurdska, Marija Pomoćnica, Gospina 
Navještenja u Velikoj Gorici, te franjevačkog samostana na Kaptolu i vjero - 
naučne zajednice mladih sv. Vinka u Frankopanskoj ulici, euharistijsko slavlje 
je predvodio i propovijedao mons. Zelimir Puljić, biskup dubrovački. Uoči same 
godišnjice smrti, Euharistiju je predvodio i propovijedao mons. Marko Culej, 
pomoćni biskup zagrebački, a pjevanje i euharistijsko klanjanje animirale su 
časne Sestre pojedinih redovničkih zajednica grada Zagreba. 

Na dan 7. veljače 1995., a unutar spomenute trodnevnice, u prostorijama 
Nadbiskupskog dvora, iza katedrale, otvorena je spomen-zbirka iz ostavštine 
Sluge Božjega. Otada tu svaki vjernik i namjernik može izbližega pratiti 
Alojzijev životni put, upoznati njegov značaj i ojačati svoju vjeru. 

Misu je na sam dan, 10. veljače, uz asistenciju mons. Giulija Einaudija, 
Apostolskog Nuncija, mons. Ante Jurića, nadbiskupa splitsko-makarskoga, 
mons. ćirila Kosa, biskupa đakovačkog i srijemskog, mons. Želimira Puljića, 
biskupa dubrovačkog, mons. Josipa Bozanića, biskupa Krčkog, mons. Ivana 
Prendje, nadbiskupa koadjutora zadarskog, te mons. Djure Kokše, Jurja Jezer- 
inca, Marka Culeja, pomoćnih biskupa zagrebačkih, predvodio i propovijedao 
uzoriti gospodin Franjo Kuharić, kardinal i nadbiskup zagrebački. Nazočni su 
bili: Prvostolni katptol, Zbor prebendara prvostolne crkve, poglavari obaju 
sjemništa, bogoslovi i sjemeništarci, predstavnici redovnika, redovnica i 
mnoštvo Božjeg naroda. 

Brojna su se mnoštva okupila toga dana ili u nedjelju 12. veljače u mnogim 
Župama, gradovima i metropolama: Krašić, Split, Vela Luka, Rim, Stuttgart, 
Frankfurt, Miinchen, Hamburg, Pariš, Cleveland, Chicago, Detroid, Gery 
(S.A.D.), San Jose, Mihvaukee, Toronto, Mississauga, Hamilton, Oekville, 
Montreal, New York i drugdje. Tako je lik Sluge Božjega kroz euharistijska 
slavlja, kulturne priredbe, uz sudjelovanje vjerničkog mnoštva, katoličkih 
društava, pjevačkih zborova, uz radio i televizijske prijenose svjedočio o Bogu, 
Katoličkoj crkvi i svome hrvatskom narodu. 



O samoj smrti, i ukopu, malo 
sam znao. Pravomoćno osuđen, 
dva dana ranije, "pratio sam" zbi¬ 
vanja kroz prozorčić zatvorske 
ćelije. 

Najbolnije i najznakovitije na 
mene je djelovalo otimanje njegova 
srca. To sam čuo od živoga svje¬ 
doka, sada pok. kard. Šepera. Do¬ 
brotom liječnika njegovo je srce kao 
"dragocjena relikvija" predano 
mons. Franji Šeperu. Nažalost, 
našao se Juda, koji je pomagao or¬ 
ganima UDBE da zatraže njegovo 
srce. Isusovo je Srce probodeno, nje¬ 
govo je oteto...uništeno. Ne može se 
zamisliti veće ljudske i nepri¬ 
jateljske zloće, ali ni većeg simbola 
njegove žrtve. 

Na grobu kardinala blažene 
uspomene Alojzija Stepinca bio sam 
mnogo puta. U kripti samo jedam- 
put, prilikom ukopa nasljednika, 
kardinala Franje Šepera. Imao sam 
prilike dotaknuti njegov lijes, kao 
najsvetiju relikviju mučenika 
komunističkog režima. 

Nezaboravni je događaj i 
prisutnost Svetog Oca u toj kate¬ 
drali, prigodom pohoda Zagrebu, 
našoj Ćrkvi, i našoj domovini. 

Sveti Otac kleči na tom grobu, 
moleći se njemu a ne za njega. To će, 
čvrsto vjerujemo, posvjedočiti i svo¬ 
jim apostolskim auktoritetom "ex 
cathedra", kad kucne čas, koji nije 
daleko. 

I konačno ističem svoju radost 
i svoju zahvalnost izdavaču "U 
pravi trenutak" iz Đakova, koji se 
prvi usudio na hrvatskom jeziku 
objaviti njegov životopis, "Kardinal 
Alojzije Stepinac mučenik ljudskih 
prava", prijevod s francuskog (M. 
Landercy), 1989. godine. 

Ove se godine, dne 10. veljače, 
navršilo 35 godina od njegove 
smrti. Gospodin mi je udijelio i tu 
milost da sam tu godišnjicu mogao 
slaviti Misom zahvalnicom, za¬ 
jedno s našim kardinalom, metro¬ 
politom i nadbiskupom za¬ 
grebačkim kardinalom Franjom 
Kuharićem, najustrajnijim i najglas¬ 
nijim svjedokom njegove nevinosti. 
I posebno, u toj katedrali, na tom 
grobu, pune 33 godine. 

Hvala Bogu što sam tu 
godišnjicu mogao slaviti. 

Đakovo, 10. veljače 1995. 

+ Ćiril Kos 
biskup đakovački i srijemski 

"BEDEM CRKVE U HRVATA" (Ivan Pavao II) 

Propovijed kardinala Franje Kuharica, nadbiskupa zagrebačkog, u zagrebačkoj prvostolnici, 
na 35. godišnjicu preminuća Sluge Božjega Alojzija Stepinca, 10. veljače 1995. 


Draga braćo i sestre u Isusu 
Kristu! 

1. Na današnji dan prije 35 
godina, u Krašiću, mjestu svoga 
mučeništva, svetačkim predanjem 
Gospodinu, predao je svoj duh za¬ 
grebački nadbiskup i kardinal 
Alojzije Stepinac. 

Posljednje su mu riječi bile: 
"Fiat voluntas Tua!" - "Budi volja 
Tvoja!" To su riječi iz molitve 
Gospodnje, kojima se čovjekova 
slobodna volja savršeno usklađuje s 
voljom Božjom. Bila je to posljednja 
molitva velike duše i čiste savjesti. 
To je prava sloboda duha. I u 
zatvoru i u progonstvu kardinal 
Stepinac bio je uvijek slobodan. Pro¬ 
gram njegova života sažet je u toj 
molitvi. 

2. U ruci mu je gorjela svijeća 
kao ispovijest vjere u Uskrsloga 
Gospodina Isusa Krista i u 
uskrsnuće. Svijeća koja gori dariva 
svjetlost, raspršuje mrak, osvjetljuje 
prostor. Darivajući svjetlost izgara, 
troši svoje biće dok potpuno ne 
izgori, dokzadnju kap svoga bića ne 
utroši u svjetlost. 

Znakovit je govor Sluge 
Božjega Stepinca o svjetlu, osobito o 
onom u plamenu svijeće, koje ga je 
podsjećalo na vlastito krštenje i 
uskrsnuće Kristovo. U svojim pis¬ 
mima upućuje na to svjetlo, na pravi 
put života. Također je svjetlom 
svijeće ispovijedao svoju vjeru u 
vječni život. Tako u jednom pismu 
citira kardinala Faulhabera, također 
hrabrog borca protiv rasizma, koji je 
napisao: "što god svjetla ima u tom 
svijetu, od svjetla sunčeva, svjetla 
od srca majčina, svjetla od Srca Sina 
Božjega ili svjetla koje sjaji od krsne 
svijeće do plamena smrtne svijeće 
čovjekove, sve to svjetlo proizlazi 
od sjaja Lica Božjega." 

Zapaljena svijeća u ruci 
umirućeg Kardinala bila je također 
slika njegova života i njegove smrti: 
život uložen i istrošen živeći svjet¬ 
lost po Isusovoj riječi: "Vi ste svjet¬ 
lost svijeta" (Mt 5,14). "Tako neka 
svijetli vaša svjetlost pred ljudima, 
da vide vaša dobra djela i slave Oca 
vašega koji je na nebesima" (Mt 
5,16). 


"jer je ugađao Bogu, On ga 
je zavolio, i jer je živio među 
grešnicima, On gaje uzeo k sebi" 
(Mudr 4,10). 


3. U svojoj duhovnoj oporuci, 
napisanoj u svibnju 1957., Kardinal 
je napisao: "Prošlo je od dana moga 
izbora mnogo godina. Sve su one 
bile burne i teške, i konačno slomile 
su moju životnu snagu. Osjećam, da 
dugo već ne ću boraviti među 
vama." 

Zaista, nije navršio ni 62 godine 
života, jer se njegov život u burnim 
i teškim godinama trošio kao 


svijeća, ali svijetleći bogoljubljem, 
čovjekoljubljem i rodoljubljem. 

Čuli smo riječi iz knjige 
Mudrosti: "Pravednik ako i umre 
prijevremeno, naći će mir...Stekavši 
savršenstvo u malo vremena, dugo 
je živio; i jer mu je duša bila draga 
Gospodinu, on gaje hitro izbavio od 
zloće oko njega" (Mudr 7,13-14). 

4. Izbavio ga je od zloće oko 
njega (usp. ib.). Pravednost Sluge 
Božjega, ali progon koji ga je satirao, 
zloća koja gaje okruživala: sve su to 
činjenice, ali i tajne. Baš nam te činj¬ 


enice nadahnjuju i nameću 
razmišljanje s uvidom u tajne zla u 
povijesti. Koliko ima zloće u povi¬ 
jesti, koliko nesreće u svijetu! 

Zašto uopće čovjek mrzi i pro¬ 
goni čovjeka? Zašto se događaju 
tako strašne eksplozije mržnje i 
nepravdi u okrutnim ratovima za 
tuđi teritotij, za gospodstvo nad 
drugima, za istrebljivanje različitih, 
zločinom koji se naziva "etničko 
čišćenje"? Zašto se oborio rat na 
Hrvatsku? Zašto je poharao Bosnu i 
Hercegovinu i još uvijek prijeti 
uništenjem Bihaću, a u području 
Banje Luke, u području mira, vrši se 
okrutni lov na ljude? Zašto 
Čečenija? Zašto Ruanda? 


Sociolozi, psiholozi, ekono¬ 
misti, političari, povjesničari, 
sigurno će pokušati dati svoje odgo¬ 
vore i svoja tumačenja tih zala. Ali 
to je tako dubok i tajan misterij, da 
mu uzroke i korijene ne možemo do 
dna proniknuti prepušteni svojim 
spoznajama. 

5. Svu strašnu dramu sukoba 
dobra i zla proživio je u svojoj ze¬ 
maljskoj egzistenciji Najsvetiji: Isus 
Krist - Bogočovjek. S punim pravom 
i božanskom istinitošću on reče: "Ja 
- Svjetlost - dođoh na svijet da ni- 

jedan koji u mene vjeruje u tami ne 
ostane!" (Iv 12, 46). U današnjem 
Evanđelju čuli smo ga: "Vjerujte u 
Boga, i u mene vjerujte.. Ja sam Put, 
Istina i Život. Nitko ne dolazi Ocu 
osim po meni!" (Iv 14,1.6). Isus Krist 
je najsvjetlija pojava ljudske povi¬ 
jesti. Bio je Svjetlo svojim životom, 
svojim božanskim djelima i 
naukom, svojim Evanđeljem. A 
ipak bio je progonjen misterioznom 
mržnjom sve do smrti na križu. Svo¬ 
jim je progoniteljima kazao: "Tko će 
mi od vas dokazati grijeh? Ako 
istinu govorim, zašto mi ne vjeru¬ 
jete? (Iv 8, 46). 

6. Kad je rimski namjesnik Pilat 
na Veliki petak uočio da traže smrt 
za nevinog čovjeka i htio ga oslo¬ 
boditi, vikali su: "Kad on ne bi bio 
zločinac, ne bismo ga predali tebi" 
(Iv 18, 30). Nisu li svi Kristovi 
učenici uključeni u tu tajnu križa da 
budu nedužni progonjeni? Nisu li 
svi mučenici samo zbog vjernosti 
Isusu Kristu bili suđeni kao 
zločinci! Koliko je puta zločincem 
nazivan i kardinal Alojzije Stepinac! 
U propagandi je bilo tvrdnji da je 
osobno ubijao djecu, kao što su bile 
optužene i časne sestre u Jastrebar- 
skom da su ubijale djecu, za koju su 
se inače brinule do iznemoglosti. 
Zašto je to tako? Što je to u čovjeku 
da može biti strašan u mržnji, 
neiscrpljen u laži, okrutan u 
nepravdi? 

7. Na to imamao samo jedan 
odgovor. Božji odgovor! U početku 
stvaranja dogodilo se odbačenje 
Boga od njegova stvorenja; do¬ 
godila se strašna rastava čovjeka s 
Bogom, i čovjek je ranjen u cijelome 
svome biću. Rastavljen od Boga koji 
je Ljubav (1 Iv 4,1 6), sklon je na 
mržnju; odbacivši Boga koji je 
Istina, zavodljiv je na sve zablude i 
laži; prezrevši Boga koji je Svetost, 
ranjiv je svim požudama. 

Oholost, pobuna protiv Boga, 
dogodila se najprije u svijetu čistih 
duhova koji grijehom postadoše 
duhovi tame. Ta je pobuna prene¬ 
sena u srce čovjeka i klije u svakom 
srcu. 

8. Tu su izvori zloće u svijetu, 
tu su korijeni nesreća ljudskih u 
ljudskoj povijesti. Ako tama zloće 
izvire iz ljudskog srca, zamračuje 
sve ljudske odnose, i u njoj tone sam 
čovjek. Tamu može raspršiti samo 
svjetlost. Ta svjetlost je Isus Krist. 
On, žrtva mržnje, postaje 
spasiteljska ljubav. Zato je križ oltar 


ljubavi na kojemu je prolivena krv 
Nevinoga, i samo tom se krvlju peru 
grijesi svijeta! Samo kroz 
probodeno Srce Sina Božjega 
moguć je povratak k Ocu! Nema 
nikakva drugog imena pod nebom 
po komu bismo se mogli spasiti 
osim po imenu Isusa Krista (usp. Dj 
4,12). Isus Krist je jedini osloboditelj 
čovjeka od zla, i od Zloga, kojemu 
se i danas mnogi klanjaju i mame 
mlade da se poklone i da časte So¬ 
tonu. Isus govori i danas, ovoj civi¬ 
lizaciji, ovom svijetu: "Zaista, zaista, 
kažem vam: tkogod čini grijeh, rob 
je grijeha... Ako vas dakle Sin oslo¬ 
bodi, zbilja ćete biti slobodni" (Iv 8, 
34.36). 

9. Ali drama sukoba između 
Svjetla i Tame, između dobra i zla 
traje, i trajat će do svršetka svijeta, 
ali u isto vrijeme događa se u tkanje 
povijesti utkano spasenje, os¬ 
lobođenje, pobjeda Božja; sve se to 
događa obraćenjem ljudi koji 
vjeruju, nadaju se i ljube Boga i 
ljude. To su pravednici, to su ljudi 
čiste savjesti, nesebični i požrtovni 
da čine samo dobro drugima, to su 
sinovi svjetlosti. "Hodite dok imate 
svjetlost da vas tama ne obuzme... 
Dok imate svjetlost, vjerujte u svjet¬ 
lost da budete sinovi svjetlosti!" (Iv 
12, 35-36). 

10. Ali istina je i to da su Kris¬ 
tovi učenici baš zbog svoje praved- 
nosti često izvrgnuti preziru i 
progonu. Crkva kao zajednica Kris¬ 
tovih vjernika neizbježno je 
prisutna u svijetu tolikih 
protivnosti i zato je uronjena u ota¬ 
jstvo Križa, koje na osobit način 
proživljava kroz povijest u svojim 
mučenicima. Koliko ih je bilo u 
prošlosti! Koliko u našem stoljeću! 
Isus je to prorekao svojoj Crkvi: 
"Ako vas svijet mrzi, znajte da je 
mene mrzio prije nego vas... Ako su 
mene progonili, i vas će progoniti; 
ako su moju riječ čuvali, i vašu će 
čuvati" (Iv 15,18.20). 

Mučeništvo je vjernost Bogu do 
kraja, mučeništvo je ustrajnost u 
ljubavi do kraja, mučeništvo je 
svjedočanstvo nepobjedive slobode 
i savjesti. To je zajedništvo s Kris¬ 
tom za spasenje svijeta! 

11. To sjedinjenje s Kristom u 
otkupiteljskoj ljubavi svjedoči iz 
svoga iskustva apostol Pavao. čuli 
smo kako piše svom dragom 
učeniku Timoteju, biskupu u Efezu, 
iz rimskog zatvora, sluteći svoj 
skori mučenički svršetak: "Pre¬ 


dragi! Spominji se Isusa Krista usk- 
rsla od mrtvih, od Davidova po¬ 
tomstva, - prema mome Evanđelju! 
Za nj se zlopatim sve do okova kao 
zločinac. Ali riječ Božja nije ok¬ 
ovana!... Vjerodostojna je riječ: Ako 
s njime umrijesmo, s njime ćemo i 
živjeti. Ako ustrajemo, s njime ćemo 
kraljeva ti... On vjeran ostaje!" (2 Tim 
2, 8-9.11-12.13). 

12. Kroz to je iskustvo prošao i 
Sluga Božji Alojzije Stepinac! "Ali 
riječ Božja nije okovana!" Premda je 
veći dio vremena svoje biskupske 
službe bio nasilno odvojen od svojih 
vjernika i svećenika, nije šutio. Bog 
je prožimao njegove misli i srce! 
Evanđelje je bilo svjetlo njegove 
savjesti. Isus Krist je bio trajno nada¬ 
hnuće ljubavi. Zato je neumornim 
navještanjem Evanđelja, bilo 
pisanom riječju bilo govorom, tra¬ 
jno nastojao odvraćati svakog 
čovjeka, svaku obitelj i svoj hrvatski 
narod od grijeha, od svakog 
nemorala, od strašnih psovki, od 
okrutnih i tako brojnih ubojstava 
nerođenih! Borio se za dostojanstvo 
obitelji i bračnog zajedništva. Oso¬ 
bito je strepio za mlade da ne pođu 
stramputicom u ralje pokvarenosti. 
Napasnici su uporni, zavodnici su 
siloviti, okruženje mladih je puno 
opasnosti za njihovo poštenje, za 
njihovu čistoću, za njihovu 
budućnost i vječnost! Čvrsti temelji 
sretnog života osobe, obitelji, 
naroda i države mogu biti samo 
Božja načela života. Promatrajući 
moralni raspad civilizacije - koji se 
danas još strašnije očituje: por¬ 
nografijom, drogom, alko¬ 
holizmom, rasapom obitelji i 
okrutnim egoizmom jakih protiv 
slabih - stalno je upozoravao, 
opominjao, zaklinjao, da se ljudi 
vrate na pravi put Božjih zapovi¬ 
jedi. Ta su Božja načela, čovjeka dos¬ 
tojnog života, čvrsti temelji i uvjeti 
da čovjek živi svoje dostojanstvo 
kao osoba, kao obitelj, kao društvo. 
Božje su zapovijedi nenadomjestivi 
uvjeti pravednog društva, slobod¬ 
nog naroda i pravne države, u kojoj 
je svaki čovjek zaštićen da živi spok¬ 
ojno i sigurno, da izvršuje dužnost 
savjesno i umnaža opće dobro. 

13. Ali živimo u civilizaciji u 
kojoj je zanijekana slika Božja u 
čovjeku, u kojoj je zanijekan smisao 
čovjekov za vječno određivanje 
života u Bogu. Tako materijalistički 
shvaćen čovjek tone u egoizam 
svake vrsti te briše razliku između 

objektivnog dobra i objektivnog zla. 
Norma života postaju tri velike 
požude, kako ih sažima Sveto 
pismo: požuda tijela, uživaj što više, 
i nema nikakve etičke norme koja bi 
te u tom ograničavala; požuda očiju: 
imaj što više, i nema nikakve 
moralne norme kako češ se oboga¬ 
titi; sve što je dopušteno samo da 
imaš, što više imaš; oholost života 
zapravo znači sebe učiniti svojim 
lažnim bogom i normom svojih 
postupaka, da dođeš do moči nad 
drugima i protiv drugih. To je 
smisao riječi apostola Ivana u Prvoj 
poslanici: "Ako tko ljubi svijet, 
nema u njemu ljubavi Očeve. Jer što 
god je svjetsko - požuda tijela, i 
požuda očiju, i oholost života - nije 
od Oca nego od svijeta" (1 Iv 2,15- 
15). 

14. U takvoj civilizaciji živimo. 
Postoji urota tamnih sila protiv 
Boga i protiv čovjeka, a djeluje pod 
krinkom slobode; samo to je slo¬ 
boda za zlo. U ime te slobode kvare 
se mladi. Umjesto da im se otkriva 
dostojanstvo osobe, a u to je uk¬ 
ljučeno i dostojanstvo ljudske sek¬ 
sualnosti, umjesto da ih se odgaja za 
poštovanje svoga i tuđeg tijela u 
svjetlu Božje vizije čovjeka, braka, 
obitelji, poučava ih se o neodgovor¬ 
nom seksualnom iživljavanju; 
umjesto moralnih principa koji 
spašavaju čovjeka i njegov život, 
nude im se prezervativi i pristupa 
im se kao da su neka ergela. 

Ali, pokvariti mlade, razoriti 
obitelj, zanijekati sve prave vrijed¬ 
nosti odgoja i ljudskih vrijednosti, 
znači zaista voditi narod u smrt, u 
subkulturu smrti, a tome služe i 
neka sredstva društvenog 
priopčavanja. 

Mi vjernici, ako smo zaista 
vjernici, moramo se suprotstaviti 
životom, primjerom, riječju, kršćan¬ 
skim odgojem svojih mladih, toj 
razornoj uroti protiv života, protiv 
civilizacije ljubavi! 

15. Sluga Božji i borac za 
moralnu veličinu i dostojanstvo 
života hrvatskog naroda piše u svo¬ 
joj duhovnoj oporuci: 

"Svaki pokušaj, izgraditi kul¬ 
turu, civilizaciju jednog naroda bez 
Boga, znači zapečatiti njegovu vre¬ 
menitu i vječnu propast. Zato, dragi 
moji dijecezani, ono što je sveti 
Pavao doviknuo Filipljanima to i ja 
dovikujem i vama na rastanku: 'Sto- 
jte čvrsto u Gospodinu!'... (Fil 4,1). 
'Gledajte, da vas tko ne prevari!' 


(Mt 14, 4)." On nam je to pisao s 
iskustvom totalitarnog bezboštva, 
ali ni bezboštvo u demokraciji nije 
manje razorno! Hrvatski je narod 
ugrožen nemoralom! 

16. Na vječne vrijednosti Božjih 
načela života upozorio je mlade i Sv. 
Otac Ivan Pavao II. prigodom svog 
blagoslovljenog posjeta Zagrebu i 
Hrvatskoj, kad im je govorio na 
hipodromu pred milijunskim 
mnoštvom molitelja: "Predragi, Isus 
Krist je istina koja može dati smisao 
vašem životu i nadu vašoj 
budućnosti...Da bismo primili (dar 
mira), potrebno je promijeniti srce, 
dopustiti da Bog u našem životu 
bude uvijek na prvom mjestu. Kad 
čovjek odbacuje ili zabacuje Boga, 
skoro se neminovno počinje klanjati 
ispraznim idolima...Samo Bog je 
siguran temelj života i nepovredi¬ 
vog dostojanstva svakog čovjeka." 

17. Prigodom svoga pastirskog 
posjeta nama Sv. Otac je dao i naj¬ 
dostojniju zadovoljštinu progonj¬ 
enom, krivo optuženom i bezbroj 
puta uvredama poniženom zagre¬ 
bačkom nadbiskupu i kardinalu 
Alojziju Stepincu. I u tom posjetu 
Svetog Oca, u njegovom svjedočan¬ 
stvu o nevinosti i zaslugama Sluge 
Božjega, u njegovoj sabranoj molitvi 
dok je klečao na časnom grobu 
Sluge Božjega, moramo čitati 
također znak Božje prisutnosti u 
povijesti. Tako Bog nalazi svoje 
načine da ispravlja nepravde i 
uzdiže ponižene. To se dogodilo na 


očit način u zagrebačkoj katedrali 
10. rujna 1994. godine. 

18. Povijesna je činjenica da je 
poslije rata dolaskom na vlast 
komunističke ideologije započeo na 
razne načine otvoren progon Crkve. 
Događale su se strašne stvari. 

Mi stariji se sjećamo 11. lis¬ 
topada 1946. Toga dana je izrečena 
osuda nadbiskupu Stepincu na 16 
godina zatvora. Poznato je da se 
pravio pritisak po tvornicama, 
školama, uredima da se za Nad¬ 
biskupa traži najteža kazna. 
Sigurno su mnogi ljudi postali 
malodušni i počeli razmišljati da 
će Crkva biti konačno razorena a 
vjera ugušena. Ali osuđeni Nad¬ 
biskup ušao je u svoj zatvor s ges¬ 
lom: "U tebe se. Gospodine, 
uzdam!" Vjerovao je u pobjedu 
Božju, u pobjedu istine! Tko je 
onda mogao slutiti da će 10. rujna 
1994. na njegovu grobu klečati 
Papa i da će o njemu govoriti kao 
što je govorio. 

19. Na uzletištu, pošto je dao 
cjelov hrvatskoj zemlji. Papa je u 
pozdravu kazao: "Treba potom 
podsjetiti na istaknutu i u velike 
štovanu osobu Sluge Božjega 
Alojzija Stepinca, Bedem Crkve u 
Hrvata, te na bezbrojne sinove i 
kćeri ove zemlje koji su pos¬ 
vjedočili svoju vjeru i hrabrost u 
novije vrijeme, kada su se u ime 
ljudskih prava i kršćanskog dosto- 
janstva, suprotstavili jarmu 
ateističkog komunizma." 


37 


Sluga Božji Alojzije Stepinac 3 








UMJESTO PREDGOVORA 


Bedem je čvrsta obrana, 
sigurna zaštita protiv neprijatelj¬ 
skih navala. 

Iste večeri u katedrali odjeki¬ 
valo je Papino svjedočanstvo za 
nevinost i svetost Sluge Božjega 
pred cijelom Hrvatskom i pred svi¬ 
jetom: "Najsvjetliji lik je, bez sum¬ 
nje, reče Papa, nadbiskup i kardinal 
Stepinac. Svojom prisutnošću, svo¬ 
jim radom, svojom hrabrošću i 
strpljivošću, svojom šutnjom i, 
napokon, svojom smrću, pokazao je 
daje istinskičovjekCrkve. Spremno 
je prinio sebe kao žrtvu, samo da ne 
bi zanijekao vjeru. Ma gdje bio, na 
slobodi, u zatvoru, i za vrijeme pris¬ 
ilnog boravka u Krašiću, kao pravi 
Pastir, uvijek je bdio nad svojim 
stadom." 

Za vrijeme Mise na hipo¬ 
dromu, osvrnuvši se na našu suvre¬ 
menu povijest progona, Sveti Otac 
je kazao: "Zagrebački nadbiskup, 
kardinal Alojzije Stepinac bio je pro¬ 
tagonist te povijesne stranice, pla¬ 
tivši patnjama i kušnjama hrabru 
privrženost Evanđelju." 

20. Tako božanska Providnost 
ispravlja nepravde nanesene njez¬ 
inim izabranicima. "Milost i 
milosrđe pripadaju izabranicima 
Gospodnjim i zaštita njegovim 
svetima" (Mudr 4,15). 


Kada je Božji narod oduše¬ 
vljenim pljeskom pozdravljao 
spomen Sluge Božjega i riječi Svetog 
Oca, nije to bio samo izraz 
poštovanja osobama i vrijed¬ 
nostima koje je branio kardinal 
Stepinac, koje neumorno brani u 
ovoj materijalističkoj i hedonističkoj 
civilizaciji Ivan Pavao II. "U tebe se. 
Gospodine, uzdam!" Na toj stijeni 
čvrste nade stajao je kardinal Stepi¬ 
nac u svojim kušnjama! Na tu nas 
vjeru i nadu on poziva i danas u 
ovim nevoljama! Nada raste iz kori¬ 
jena vjere, zalijeva se ljubavlju i živi 
iz molitve! 

21. Tu nadu on danas poručuje 
svim prognanima, izbjeglima, ranje¬ 
nima, svim patnicima i žrtvama 
nasilja i nepravde! Nada je vjera u 
Božju pobjedu nad zlom; nada 
vjeruje u prolazak mraka i u do¬ 
lazak svjetla pravednog mira. 

S tom nadom molimo sa 
psalmistom: "Odagnaj tjeskobe srca 
moga, iz bojazni mojih izbavi me! 
Vidi nevolju moju i muku i oprosti 
mi grijehe!" (Ps 25, 24). 

Naša je nada u Bogu! Tu nadu 
ne mogu slomiti ni strah, ni mržnja, 
ni nasilje! 

Isus nam govori danas: "Neka 
se ne uznemiruje srce vaše! Vjerujte 
u Boga, i u mene vjerujte!" (Iv 14,1). 


22. Poruka s ovog časnog groba 
Sluge Božjega neka bude poziv na 
molitvu cijeloj Crkvi u Hrvata! 
Molimo krunicu osobno, u 
obiteljima, u župama. Dodajmo 
molitvi i dragovoljni post. Molimo 
s vjerom i skrušenim srcem! 
Izloženi zlu i prijetnjama vjerujemo 
Isusovoj riječi: "Ovaj se rod ničim 
drugim ne može izagnati osim 
molitvom i postom!" (Mk 9, 29). 
Molimo povezani s Presvetom Bo¬ 
gorodicom - Kraljicom mira! 

23. Poruka s ovog groba je 
poziv na međusobnu ljubav i 
opraštanje. "Konačno, piše Sluga 
Božji u oporuci, jer je Bog ljubav, 
kao što veli apostol, ljubite se među 
sobom! Pomažite se uvijek bratski 
među sobom. Budite jedno srce i 
jedna duša! Ali ljubite i neprijatelje 
svoje, jer je zapovijed Gospodnja!" 

Neka Sluga Božji Alojzije Stepi¬ 
nac moli Hrvatskoj, Bosni i Herce¬ 
govini, svim ljudima i narodima od 
vječnog Gospodara i Suca povijesti 
dar pravednog mira! Tako neka 
bude! 

Amen! 

+ Franjo Kard. Kuharić 
nadbiskup zagrebački 


Uoči samog slavlja 35. obljetnice smrti Sluge Božjega prispio je iz ratom pritiješnjenog Sara¬ 
jeva brzojav suosjećanja i zajedništva u molitvi, koji je u osobno ime i u ime Katoličke crkve u 
Bosni i Hercegovini uputio kardinal i metropolit Vinko Puljić, a glasi: 


Uzoriti Gospodin 

Franjo kardinal Kuharić 

nadbiskup zagrebački i predsjednik HBK 

Zagreb 

Uzoriti Gospodine! 

Ove godine po 35. put obilježava se "Stepinčevo", 
kako narod naziva dan kada je usnuo u Gospodinu 
Sluga Božji kardinal Alojzije Stepinac. Na poseban 
način danas molimo Boga da blage uspomene kardinal 
Stepinac bude što prije uzdignut na čast oltara kao 
svijetli lik, uzor i zagovornik posebno u ovim teškim 
vremenima za naš hrvatski narod. Dok Vi danas budete 
s biskupima, svećenicima i okupljenim pobožnim 
pukom slavili misno otajstvo u prvostolnici, neka ove 
riječi budu izraz zajedništva i jedinstva Katoličke crkve 
u Hrvata. I mi ćemo u ovom najvećem zatvoru svijeta 
također se okupiti u prvostolnici Srca Isusova u Sara¬ 
jevu. Nama je posebno bliz svijetli lik Sluge Božjega 
kardinala Stepinca kao čovjeka nade u ovoj našoj ratnoj 


neizvjesnosti. Dok budemo slavili najveće otajstvo naše 
vjere u Euharistiju, promatrat ćemo postojanost nje¬ 
gove nade u Boga koja ga je držala postojanim kroz ova 
uzburkana vremena. Dok nas šibaju tolike ratne nedaće 
i dok smo u napasti da klonemo pod težinom zla i 
nesreće rata, potrebna nam je nada kao putokaz k 
Onome koji sve vodi i svime upravlja. Iako nas 
zapljuskuju teške vijesti sa svih prostora Bosne i Herce¬ 
govine, od Bihaća i Banje Luke do Podrinjskog kraja i 
uzduž Bosne i Hercegovine, i mi ćemo svoje pouzdanje 
stavljati u Gospodina ponavljajući geslo kardinala 
Stepinca: "U tebe se. Gospodine, uzdam." 

Uz izraze zajedništva vjere i zajedništva u proslavi 
35. obljetnice smrti kardinala Stepinca upućujem najisk¬ 
renije pozdrave! 

Odani u Gospodinu! 

Sarajevo, 10. veljače 1995 

+ Vinko kard. Puljić 
nadbiskup vrhbosanski 

Vjera Kardinala Stepinca bijaše 
svjetlo u mraku proteklih desetljeća 


Stepinčevo u Krašiću 

Spomen slavlje preminuća Sluge 
Božjega, u mjestu njegove svete 
i mučeničke smrti, u župnoj crkvi 
u Krašiću, predvodio je mons. 
Ivan Prendja, nadbiskup koad- 
jutor zadarski. Govoreći o liku 
Sluge Božjega spomenu i ove čin¬ 
jenice: 

"Braćo i sestre, dragi štovatelji 
Sluge Božjega kardinala Alojzija 
Stepinca! 'Spominjite se svojih 
glavara koji su vam navješćivali riječ 
Božju: Promatrajući kraj njihova 
života, nasljedujte njihovu vjeru. Isus 
Krist jučer i danas isti je - i uvijek. Ne 
dajte se zanijeti različitim tuđim nau¬ 
cima!' (Heb 13, 7-9a). 

Vjerni smo pozivu poslanice He- 
brejima i na ovu 35. godišnjicu smrti 
pravednika, nadbiskupa za¬ 
grebačkog i kardinala Stepinca. Pro¬ 
matramo kraj njegova života ovdje, u 
rodnom Krašiću, na današnji dan, 10. 
veljače 1960. i žarko molimo da naša 
vjera bude nalik na njegovu stamenu 
vjeru. Svoju molitvu upućujemo po 
njemu Bogu za vjernost Isusu Kristu 
i njegovoj Crkvi ovog hrvatskog 
naraštaja (...). 

Trideset i pet godina je prošlo 
otkada je ovome svijetu zatvorio oči. 
Svaka od tih godina, posebno onih 
trideset, za vrijeme državnog ateizma 


i komunizma, usprkos njegovu ot¬ 
poru i naporu da se kardinala Alojzija 
Stepinca potisne u zaborav, bile su 
jedna za drugom neprekinuti niz 
godina potpune afirmacije - ljudske, 
vjerničke, biskupske, i svetačke - 
Sluge Božjega. Njegov je život postao 
snažna riječ. Njegova vjera svjetlo u 
mraku proteklih desetljeća. Crkva u 
Hrvata i hrvatski narod iznjedrili su 
u teškim i dramatičnim vremenima 
svoje patnje i poniženja duhovnog 
velikana čije vrijeme tek dolazi. Za¬ 
hvalni smo velikom Trojednom 
Bogu za dar izvanrednog, mudrog, 
hrabrog, vjernog i svetoga Nad- 
pastira (...). 

Ono što je za kardinala Alojzija 
Stepinca bitno jest: primjer svećenika, 
primjer biskupa i primjer rodoljuba, 
koji nije pripadao nijednoj stranci 
nego samo svome narodu, svom 
ispaćenom hrvatskom narodu. Stepi- 
nac nam je pokazao pravi put ljubavi 
prema Bogu, prema čovjeku, prema 
Crkvi i prema Domovini. To je pravi 
put. Pođimo tim putem i budimo 
sigurni da je to jedini ispravan put." 

Župna crkva nije mogla primiti 
sav nazočni Božji narod. Koncelebri- 
ralo je 56 svećenika, nekoliko njih je 
ispovijedalo, a slavlju su se pridružili 
predstavnici državnih, županijskih i 
područnih vlasti, svi učitelji i učenici 
mjesne osnovne škole i brojni 
hodočasnici iz Zagreba, Karlovca, 
Dubrovnika, Varaždina i okolnih 
župa. 


"Evanđeoska 
suvremenost 
Kardinala Stepinca" 

Mons. Josip Uhač na 
proslavi Stepinčeva u Rimu 

U Rimu, u hrvatskoj crkvi sv. 
Jeronima, Euharistiju o 35. god. pre¬ 
minuća kardinala Stepinca pred¬ 
vodio je mons. Josip Uhač, tajnik 
Kongregacije za širenje vjere. Bili su 
nazočni gotovo svi hrvatski 
svećenici na službi ili studiju u 
Rimu, predstavnici Kongregacija i 
Ureda Svete Stolice, rektori pojed¬ 
inih kolegija, časne sestre, brojni 
hrvatski vjernici i vjernici raznih 
narodnosti, te prof. Ive Livljanić, 
hrvatski poslanik pri Svetoj Stolici i 
akademik Davorin Rudolf, vele¬ 
poslanik pri talijanskoj vladi, te dr. 
Stefan Falež, veleposlanik Repub¬ 
like Slovenije pri Svetoj Stolici. 

Tumačeći nedjeljna čitanja, po¬ 
glavito Isusov navještaj o blažen¬ 
stvima, mons. Uhač je u svjetlu 
Božje riječi orisao duhovni lik i djelo 
Alojzija Stepinca. Podsjećajući kako 
su riječi i načela Sluge Božjega, pos- 
vjedočena u tijeku drugog svjetskog 
rata, veoma aktualna i danas kada je 
njegov narod žrtva genocida i kada 
su mnogi vjernici prisiljeni napustiti 
vlastita ognjišta, reče: "Takvi prin¬ 
cipi vrijede i danas, 50 godina 
poslije, za sve narode na tom po¬ 
dručju: oni imaju sva prava na 
pravedni i sigurni mir, unutar gra¬ 
nica njihovih država, također kada 
su i mali i slabi. Neka se toga sjete 
njihovi napadači i oni koji su njima 
uz bok, i tako sami sebe pretvaraju 
u pomagače neizmjernih zala, zala 
koja nam dozivaju u svijest strahote 
posljednjega svjetskog rata. Oni će 
zbog toga odgovarati pred Bogom, 
pa čak i ako niječu njegovo posto¬ 
janje ili se pak ponašaju kao da ga 
nema." 

Mons. Anton Benvin, rektor 
Hrvatskog papinskog zavoda sv. 
Jeronima, pročitao je i brzojav što ga 
je slavljenicima, za ovu prigodu, 
uputio kardinal Camillo Ruini, pap¬ 
inski vikar za grad Rim i predsjed¬ 
nik Biskupske konferencije Italije, a 
nakon slavlja bio je domaćin, za¬ 
jedno s mons. Đurom Gašpa- 
rovićem, vicerektorom zavoda, 
studentima i časnim sestrama 
Milosrdnicama, na domjenku koji je 
Hrvatski papinski zavod pripremio 
za sve sudionike Euharistijskog 
slavlja. 



U Krašiću je slavlje predvodio Mons. Ivan Prenda, nadbiskup koadjutor zadarski 

Izjava Postulature Sluge 
Božjega Alojzija Stepinca 

Uvodna riječ mons. Ćirila Kosa, 
djakovačkog i srijemskog biskupa, u 
ovome, trećem ovogodišnjem broju 
Glasnika, suočava nas s bolnom, ali 
za povijesno razdoblje komuni¬ 
stičkog progona Crkve znakovitom 
činjenicom: s otuđenjem srca kardi¬ 
nala Alojzija Stepinca. Naime, u ti¬ 
jeku obdukcije izvršene u noći od 10. 
na 11. veljače 1960. nad tijelom Sluge 
Božjega Alojzija Stepinca, jedan je 
liječnik, na zamolbu mons. Franje 
Šepera, apostolskog administratora 
Zagrebačke nadbiskupije, a priopćio 
ju je vlč. Mijo Pišonić, izdvojio srce 
između ostalih organa određenih za 
uništenje i predao ga mons. F. Šeperu. 
Kako je uskoro tajna policija (UDBA), 
saznala za nestanak srca, to je pod 
prijetnjom otuđila Crkvi i narodu tu 
dragu relikviju. U tijeku ekshumacije, 
izvršene u nazočnosti kardinala 
Franje Kuharića, nadbiskupa za¬ 
grebačkoga, mons. Giulia Einaudia, 
apostolskog nuncija u Hrvatskoj, 
mons. Edvvarda Novvaka, tajnika 



Mons. Želimir Puljić, biskup dub¬ 
rovački, propovijeda u zagrebačkoj 
katedrali druge večeri u trodnevnici 
uoči 35. obljetnice smrti Sluge Božjega 


Vi 


Kongregacije za kauze svetaca u 
Rimu, mons. Djure Kokše i Marka 
Culeja, pomoćnih biskupa za¬ 
grebačkih, mons. Antonia Casierija, 
suca delegata zagrebačkog nad¬ 
biskupa i dr. Jurja Batelje, zakonitog 


postulatora Kauze, te predstavnika 
crkvenih institucija i stručnog 
medicinskog osoblja, ustanovljeno 
je da je Sluga Božji pokopan bez 
tjelesnog srca i svih drugih unutarn¬ 
jih organa, te da tijelo Sluge Božjega 
nije bilo balzamirano kako je to od¬ 
mah nakon smrti zatražila zakonita 
crkvena vlast, već je izvršena neka 
vrst tretmana; naime, u vene Sluge 
Božjega uštrcano je 12 litara for- 
malina i karbolne kiseline, uslijed 
čega je došlo do neuobičajenih 
posmrtnih procesa. 

Na temelju prethodnih 
dokumenata i nakon proučavanja 
zemnih ostataka Sluge Božjega, u 
Kongregaciji za kauze svetaca, uz 
istraživanje da li je Sluga Božji 
kršćanske kreposti živio u 
junačkom stupnju (nadprosječno), 
određeno je i istraživanje o 
mučeništvu Sluge Božjega. Taj je 
postupak zasnovan na slijedećim 
činjenicama: 

1. Alojzije Stepinac je nepravedno 
optužen. 


i* 



2. Alojzije Stepinac je nevino 
osuđen. 

3. U njemu se htjelo raniti Katoličku 
crkvu i Petrova nasljednika. Papu. 

4. Montirani sudski proces godine 
1946. bio je zasnovan na mržnji: "in 
odium fidei et Ecclesiae." 

5. U dokumentu premještaja Sluge 
Božjega iz Lepoglave u Krašić 
određeno je da ga se premješta u 
Krašić na dovršenje kazne, gdje ima 
ostati do 18. rujna 1962. U Krašiću je 
on doista živio i kretao se pod ne¬ 
posrednom pratnjom naoružane 
straže. 

6. Kardinal Alojzije Stepinac umro 
je kao sužanj i trebao je biti pokopan 
po propisima važećima za 
kažnjenike u zatvorima. 

7. Prema tvrdnji njegovih osobnih 
liječnika i stručnjaka koji su 
proučavali zemne ostake Sluge 
Božjega te dokumente vezane uz 
njegovu bolest, kardinal Alojzije 
Stepinac umro je uslijed teške 
bolesti kojoj su jedan od uzroka bili 
sustavni psihički pritisci i progoni. 


"Srce koje je ljubilo Boga i ljude 
ne može se uništiti" 



Kardinal F. Kuharić, mons. E. Novvak i službene osobe utvrđuju autentičnost i 
stanje lijesa Sluge Božjega prije nego će biti prenesen u prostorije Nadbiskup¬ 
skog dvora, gdje će biti izvršena obdukcija smrtnih ostataka kardinala Stepinca 

Svjedoci kod vršenja obdukcije položili su prisegu o istinito¬ 
sti svjedočanstava i čuvanju spoznaja 


8. Nalazi obdukcije, 
obavljene 22. lipnja 1993., 
po mandatu Kongregacije 
za kauze svetaca i 
ovlaštenjem kardinala 
Franje Kuharica, nad¬ 
biskupa zagrebačkog, go¬ 
vore o nasilju na mrtvome 
tijelu Sluge Božjega. 

9. Sud je stručnjaka da je 
uništenjem mrtvog tijela 
Sluge Božjega UDBA 
uznastojala prikriti 
tragove trovanja i (ili) 
zračenja Sluge Božjega za 
vrijeme izdržavanja 
kazne u Lepoglavi. 

10. Postoje očitovanja, 
istina 'ex auditu 7 (iz 
čuvenja), da je Sluga Božji 
Alojzije Stepinac, za vri¬ 
jeme izdržavanja kazne u 
Lepoglavi bio izložen 
trovanju i (ili) zračenju; 
znakovito je i otuđenje 
konkretne dokumentacije 
iz osobnog dosjea Sluge 
Božjega, kao i ostalih 
žrtava podvrgnutih 
takvom tretmanu. 

11. Neosporan je, u 
Božjem narodu i u širim 
slojevima naroda, glas o 
svetosti i o mučeništvu 
Sluge Božjega. "Fama 
martyrii" zabilježena je 
odmah nakon njegove 
smrti ina temelju govora 
koje su prigodom njegove 
smrti izgovorili: Papa 
Ivan XXIII, pojedini 
kardinali i biskupi Ka¬ 
toličke crkve ili svjetski 
uglednici. 


12. Sam Sveti Otac, o po¬ 
hodu Hrvatskoj državi 
reče, da je kardinal Stepi¬ 
nac "patnjama i progon¬ 
stvom platio svoju 
privrženost Evanđelju." 

13. Tako Sluga Božji 
osobno i ukoliko pred¬ 
stavlja stotine katoličkih 
svećenika, redovnika, re¬ 
dovnica i Kristovih 
vjernika laika, progonje¬ 
nih i ubijenih u Jugoslaviji 
nakon drugog svjetskog 
rata, obogaćuje Crkvu 
darom mučeništva. 

Dr. Stjepan Lacković, tajnik 
kardinala Stepinca, ovim 
riječima opisuje to 
mučeništvo: "Bijaše 

osuđen, od komunističkog 
suda, na šesnaest godina 
zatvora i prisilnog rada, te, 
po isteku te kazne, na peto- 
godišnji gubitak svih 
građanskih i političkih 
prava. On je suvremeni 
Sveti Pavao, 'sužanj radi 
evanđenja 7 , 'apostol u ok¬ 
ovima 7 , junačka žrtva 
komunističkog progona. 
Njemu je vjera davala 
snagu za odgovornost što 
gaje podržavala na aposto- 
lat u posljednjih 14 godina 
života, koje su kao 14 
postaja križnog puta, te su 
u nekrvnom mučeništvu 
doživjele svoj vrhunac." 
Kardinal Franjo Kuharić, 
nadbiskup zagrebački, 
raspoznaje u mučeništvu 
kardinala Stepinca sve 


mučenike koji su u Jugos¬ 
laviji, nakon drugoga 
svjetskog rata, progonjeni 
ili ubijeni radi vjere u 
Isusa Krista i vjernosti Ka¬ 
toličkoj crkvi. To je u 
propovijedi 10. veljače 
1993., na 33. obljetnicu 
smrti kardinala Stepinca, 
posvjedočio ovim rije¬ 
čima: 

"Za vrijeme rata i poslije 
rata ubijeno je u Hrvatskoj 
i Bosni i Hercegovini oko 
400 svećenika i re¬ 
dovnika...Neki su raspeti 
živi, piljeni živi, izbodeni 
i ispečeni, poliveni benzi¬ 
nom i zapaljeni...Kršćan¬ 
ski su mučenici bili uvijek 
nepobjedivi u ljubavi i 
nadi. Mogli su zadobiti i 
oslobođenje ali zatajom 
svoje savjesti, prodajom 
svoje duše, odričući se 
Boga i svoje vječnosti u 
ljubavi Božjoj...Kardinal 
Stepinac rekao je na sudu 
ovo: 7 Na sve optužbe, koje 
su ovdje protiv mene 
iznesene odgovaram, da 
je moja savjest mirna....Ja 
sam za svoje uvjerenje 
sposoban podnijeti ne 
samo ismjehivanje, prezir 
i poniženje, nego - jer mi 
je savjest čista - pripravan 
sam svaki čas i umri¬ 
jet i... Znajte, Isus Krist je 
Bog! Za njega smo 
spremni umrijeti. 7 Sluga 


Božji Alojzije Stepinac 
svojom je žrtvom i 
svjedočanstvom vjernosti 
najljepši ures suvremene 
Crkve u Hrvata. Zato on 
pripada Crkvi, ali i hrvat¬ 
skom narodu kao kršćan¬ 
ski rodoljub koji je svim 
ljudima i narodima želio 
dobro...Poštujući časnu 
uspomenu kardinala 
Alojzija Stepinca mi u 
njemu, kao znaku i sim¬ 
bolu trpljenja za pravdu i 
istinu, štujemo sve nevine 
žrtve, progonjene i 
pogubljene: biskupe, 
svećenike, redovnike, re¬ 
dovnice, vjernike i sve 
ljude dobre volje, koji su 
ubijeni i ponižavani zbog 
vjernosti svojoj savjesti i 
zbog svoga rodoljublja!." 
Ova izjava daje se u 
javnost s molbom kako 
bi svaki dobronamjerni 
vjernik i građanin, ako 
znade koju činjenicu o 
mučeništvu Sluge Bož¬ 
jega Alojzija Stepinca, 
osobito glede znanja da 
je on trovan ili zračen za 
tamnovanja u Lepoglavi, 
obavijestio Postulaturu 
Sluge Božjega Alojzija 
Stepinca, Kaptol 31, 
41000 ZAGREB. 

Dr. juraj Batelja, 
postulat or 



Nakon obdukcije zemni ostaci kardinala Stepinca stavljeni 
su u dva nova lijesa , bili izloženi u katedrali vjernicima na 
štovanje i potom pohranjeni na isto mjesto iza glavnog ol¬ 
tara u zagrebačkoj katedrali. Prvotni lijes će nakon potrebi¬ 
tog uređenja biti čuvan kao draga relikvija 

SPOMEN ZBIRKA 


Spomen zbirka iz ostavštine Sluge Božjega 

Alojzija Stepinca 


“Još jedno mjesto jačanja u 
vjeri" 

Dne 7. veljače 1995. u deset 
sati prije podne otpočelo je jedin¬ 
stveno slavlje u devetstoljetnoj 
povijesti Zagrebačke nadbis¬ 
kupije. Toga prijepodneva, pred 
ulazom u Nadbiskupski Duhovni 
Stol, okupili su se crkveni dosto¬ 
janstvenici, nosioci državne i 
gradske vlasti, donatori, pred¬ 
stavnici Prvostolnog Kaptola, Pre- 
bendarskog zbora, crkvenih 
odgojnih zavoda i učilišta, te bro¬ 
jni vjernici, kako bi svojom 
molitvom i nazočnošču sud¬ 
jelovali u otvorenju Spomen 
zbirke iz ostavštine Sluge Božjega 
Alojzija Stepinca. 

Obredno slavlje započelo je 
pozdravom mons. Jurja Jezerinca, 
koji je zajedno s Postulatorom vodio 
brigu oko uređenja prostora i 
postavljanja zbirke, koja ima svrhu 
pridonositi rastu vjere i pobožnosti, 
ljubavi prema Bogu, Crkvi i narodu. 
"Sada imamo mogučnost nakon po¬ 
hoda Kardinalovu grobu odmah 
doći u pohode zbirci, u kojoj 
možemo, barem po glavnim 
izlošcima, pratiti njegov životni put 
od rođenja pa do smrti", istaknuo je 
mons. Jezerinac te dodao kako je 
osobita želja da mladi naraštaji, do- 
lazeči na Kardinalov grob i 
razgledavajuči tu zbirku, jačaju u 
vjeri i pridonose što skorijem pro¬ 
glašenju blaženim i svetim Sluge 
Božjega Alojzija Stepinca. U nas¬ 
tavku govora, zahvalio je kardinalu 
Kuhariću za svesrdnu potporu 
glede pripreme ove zbirke, te naveo 
donatore koji su omogučili njezino 
ostvarenje: obitelj Sulič, Unikon- 
zum, Franck, Croatia osiguranje. 
Privredna banka. Hrvatska ka¬ 
tolička misija Frankfurt, Medika, 
Exportdrvo, Pliva, Agrariacoop, 
Diona, Zadranka, Martin Pastuovič, 
Marko Smetičko, Zoran Vukojevič, 


Ministarstvo obnove. Hrvatski fond 
za privatizaciju. Zaklada Ante Bušič 
i Hrvatska katolička misija Essen. 

Izbor izložaka u spomen zbirci 
obavili su dr. Juraj Batelja i dr. 
Đurdjica Cvitanovič; postav je 
uredila mr. Mirjana Repanič-Braun, 
povjesničarka umjetnosti, uz savjet 
dr. Đurđice Cvitanovič, a surađivali 
su: prof. Mario Braun, ravnatelj Za¬ 
voda za restauriranje umjetnina, 
mr. Miljenko Pandžič, arhivski 
savjetnik, Bernarda Rundek-Franič, 
restaurator, S. M. Barbara Vručina, 
milosrdnica, S. Branimira Horvat, 
milosrdnica, S. M. Jasna Kape- 
tanovič, milosrdnica; S. Emilija 
Galčič, iz Družbe Kćeri Božje 
Ljubavi. Prostor je uredio arhitekt 
Robert Somek, a fotografije su uzete 
iz različitih arhiva (razni autori); re¬ 
produkcije za Zbirku napravio je 
prof. Mario Braun. Otvorenje 
Spomen-zbirke izravno je prenosila 


radio postaja Sljeme, a opširno je o 
tom događaju izvijestio dnevni i 
tjedni tisak. Radio Zagreb i Hrvat¬ 
ska televizija. 

• • • 

"Bijaše on u ime evanđelja 
Samaritanac hrvatskog naroda" 
Prigodom otvorenja Spomen 
zbirke postulator Kauze dr. Juraj 
Batelja istaknuo je u svom govoru 
kako se uspostava te ustanove 
znakovito događa u prvi dan trod¬ 
nevne priprave za proslavu 35. 
obljetnice otkako se Bogu svidjelo 
pozvati ga između pozemljara i 
očitovati mu svoju nebesku slavu, te 
nastavio: "Prostor gdje se nalazimo, 
predmeti, dokumenti i slike što ih 
gledamo svjedoče o njegovu posto¬ 
janom iščekivanju toga susreta s 
uskrslim Gospodinom u slavi. Sve 
što je ovdje ponuđeno našim os¬ 
jetilima i našem nadahnuću 



Na otvorenju Spomen zbirke bifi su, uz kardinala Kuharica, mons. Giulio Einaudi, 
apostolski nuncij u Hrvatskoj, mons. Đuro Kokša, Juraj Jezerinac i Marko Culej, 
pomoćni biskupi, dr: Nedjeljko Mihanović, predsjednik Hrvatskog Sabora, dr . Marijan 
Šunjić, rektor Hrvatskog sveučilišta i drugi uzvanici; budući da je Spomen zbirka 
Sluge Božjega ostvarena uz svesrdnu pomoć tručnjaka-muzealaca, u njihovo je ime 
na otvorenju Zbirke progovorila dr. Đurđica Cvitanovič 

Pjesmom " Blaženstva " u izvedbi okteta zagrebačkih bogoslova započela je 
svečanost otvorenja i blagoslova Spomen zbirke Sluge Božjega Alojzija 

Stepinca 


opečaćeno je izvornim doprinosom 
što ga on, ostvarenoga kroz surad¬ 
nju s Bogom, iznosi pred nas, želeći 
i nas privesti k slavi neba." 

Navevši potom glavne po¬ 
datke o životu Sluge Božjega iznio 
je do tada nepoznate činjenice o 
suprotnostima i opasnostima koje 
su pratile apostolski rad nad¬ 
biskupa Stepinca: "U susretištu 
različitih vjerskih, kulturnih i 
političkih suživljavanja, nadbiskup 
Alojzije Stepinac posvjedočio je 
bezgranično pouzdanje u Boga i 
njime zastupao Božju pravdu, ljud¬ 
ska moralna i etička načela, te nauk 
i prava Katoličke crkve. Nikad se 
nije dao smesti u onome što je 
istinito, što je pravedno i što dopri¬ 
nosi vremenitoj, a napose vječnoj 
sreći čovjekovoj. Njegov učiteljski- 
evanđeoski proglas, u zastupanju 
prava na život, na dostojanstvo 
ljudske osobe, bez razlike obzirom 
na vjeru, narodnost, stalešku ili 
rasnu pripadnost, te promicanje 
Božje časti, nisu omele ni ugušile 
nepravde što mu ih je nanosila 
Kraljevina Jugoslavija, prijetnje 
ubojstvom godine 1937. sljedbenika 
velikosrpske "Crne ruke" i "trojki", 
inzistiranje Nezavisne Države 
Hrvatske kod Svete Stolice da ga 
makne sa stolice zagrebačkih nad¬ 
biskupa, atentat koji je planiran na 
njega radi obrane na smrt 
ugroženih građana za vrijeme dru¬ 
goga svjetskog rata, nasrtaj 
bezboštva uobličenoga u staljin¬ 
ističkom poratnom progonu Crkve 
i montiranom političkom procesu, 
kao ni nepravedna osuda, izrečena 
11. listopada 1946. i pobijena po 
hrvatskom Saboru 1992., čamotinja 
kazneno-popravnog doma, zatvora 
u Lepoglavi, pa ni zatočenje u 
Krašiću. Uvijek ga je vodila i posto¬ 
jano tješila riječ Sv. Pisma: "Tko ljubi 
Boga, i njega se drži, nema se čega 
bojati!" To je sveti trag koji je on 
ostavio svojoj Crkvi, hrvatskom 
narodu i čovječanstvu kao zalog 
sigurne budućnosti. 

Ovaj prostor, prozvan 
"Spomen zbirka iz ostavštine kardi¬ 
nala Alojzija Stepinca", želi trajno 
podsjećati na taj njegov veličajni 
prinos znanstvenoj povijesti, ma¬ 


terijalnom probitku, duhovnom i 
moralnom preporodu Katoličke 
crkve u hrvatskom narodu. Crkvi u 
cjelini, te čovječanstvu uopće. 

Ovdje se ne pokazuju materi¬ 
jalni sadržaji, jer takvih ima u 
ovome gradu i u hrvatskom narodu 
daleko vrednijih. Ovdje se susreće 
osoba koja iz ljubavi prema Bogu 
veselo, požurno i bez interesa 
poslužuje Kristovo evanđelje. 
Ovdje se u srži iznose obrisi dobrote 
čovjeka koji se s ponosom može 
nazvati zaštitnikom progonjenih 
radi pravde i prijateljem si¬ 
romašnih, malenih, obespravljenih, 
Samaritancem hrvatskog naroda. 
Materijalni sadržaji o tome svjedoče 
i predstavljaju značaj ovog jedin¬ 
stvenog i istinoljubivog čovjekova 
brata, čovjeka kršćanina, vrla 
svećenika, gorljiva pastira Crkve, 
istinskog rodoljuba, junaka i 
mučenika katoličke vjere. Ova 
spomen zbirka želi pospješiti kako 
bi on tim duhom, i nadalje, i 
odavde, kako to čini sa svoga groba, 
iz slave neba, nadahnjivao svakog 
posjetitelja i bogotražitelja. 

U ovaj prostor, što gaje arhitekt 
nastojao svojstvenim doumljiva- 
njem uvećati, nije bilo moguće 


smjestiti sveštobinamu potpunom 
svjetlu predstavilo Slugu Božjega. 
No i ova postava je doprinos boljem 
upoznavanju njegove časne osobe, 
kulturni događaj i doživljaj za 
sjedište 900 godišnje slavljenice. 
Nadbiskupije zagrebačke, za glavni 
grad Republike Hrvatske i za tolike 
naše pohoditelje i prijatelje. 

Zbirka počinje znakovito: 
crvenim lajbekom kojim gaje majka 
Barbara opremila za Orlovski slet u 
Brnu 1922, a završava crvenim 
grimizom, znamenom krvi 
prolivene za Krista, kojim su ga 
željeli zaodjenuti hrvatski iseljenici 
iz Sjedinjenih Američkih Država, ali 
zbog željezne zavjese koja se na gra¬ 
nicama države priječila do 1991, taj 
grimiz nije ga zatekao živa. 

Predmeti i slova po kojima 
ćemo se susretati s voljenim Kardi¬ 
nalom neka nas podsjećaju daje on 
svoj život, iz ljubavi prema Bogu, 
ugradio na čast Božju, mir među 
ljudima i za naše posvećenje. On 
lomljen, al' ne slomljen, udaran, ali 
ne shrvan, svjedoči kako se nitko 
tko se uzda u Gospodina neće 
postidjeti. Nitko. To jamči, kako je 
on napominjao, sam Gospodin Bog. 
Za tu je istinu on živio, te svetački i 

mučenički preminuo u Krašiću, 
prije 35 godina, na dan 10. veljače 
1960. 

Fotografije o njegovim pos¬ 
ljednjim danima i preminuću, o 
otpočinjanju kanonskog procesa za 
proglašenje blaženim i o ekshuma¬ 
ciji njegovih zemnih ostataka, rječiti 
su svjedoci njegova junaštva i nje¬ 
gove svetosti. Razdao se u dobroti, 
neumorno težio prema nadnara¬ 
vnim dobrima, prijateljevao s dje¬ 
com, mladima i siromasima, 
opraštao neprijateljima i molio za 
obraćenje svojih progonitelja. Te su 
slike svjedoci i o Božjem narodu, 
koji ga je podržavao svojim 
molitvama dok je on njih jačao svo¬ 
jom žrtvom. 

I dok zemni ostaci kardinala 
Alojzija Stepinca, koji su nam pre¬ 
draga relikvija, govore o njegovu 
mučeništvu, dotle njegov duh 
naviješta Božju pobjedu. Poput 
svjetla bijaše postavljen na svjećnjak 
istine, pravde i slobode, da Kris¬ 
tovim duhom oplemeni bešćutnog 
čovjeka, da zaustavi ruku smrti, a 
uspostavi mir i podupre pravdu. 
Ova spomen zbirka na to nas pod¬ 
sjeća, o tome svjedoči i tim duhom 
napaja. 

Ova zbirka predstavlja pred¬ 
mete iz ostavštine Sluge Božjega 
očuvane u arhivu Postulature, koja 


promiče postupak njegova pro¬ 
glašenja blaženim i svetim, u riznici 
Prvostolne crkve, a on se njima za 
života služio, u ostavštini što je 
uščuvaše SS. Bosonoge kar- 
melićanke u Brezovici, u arhivu Re¬ 
publike Hrvatske u Zagrebu, u 
obiteljskoj ostavštini dr. Josipa An- 
drića i tolikih pojedinačnih 
darovatelja, kojima neka bude 
iskazana zahvala i pohvala što su za 
duhovno dobro tolikih ljudi, na ovaj 
način, omogućili još bolje upoznati 
kardinala Stepinca." 

• • • 

"Bijaše zaodjenut 
mučeništvom!" 

Kardinal Franjo Kuharić ovim 
je riječima pozdravio i nakon 
blagoslova otvorio Spomen zbirku 
Sluge Božjega Alojzija Stepinca: 

"Poštovani uzvanici, prijatelji, 
sestre i braćo! 

Danas, zahvaljujući velik¬ 
odušnim prijateljima i radnicima, 
možemo za javnost otvoriti ovaj 
Spomen prostor da bude stalno 
sjećanje na Slugu Božjega kardinala 
Alojzija Stepinca. Uz katedralu, u 
blizini njegova časnoga groba, 35 
godina nakon njegove blažene 
smrti, dajemo ovime mogućnost 
vjernicima i ljudima dobre volje da 


se susretnu sa Slugom Božjim u 
ovom prostoru u kojem su izloženi 
dokumenti, počevši od njegova 
krsnog lista, pa bula o njegovu 
imenovanju za zagrebačkog nad- 
biskupa-koadjutora, te razni drugi 
važni dokumenti, među kojima i 
nalog za uhićenje. Lik Sluge Božjega 
nam približavaju i fotografije s nje¬ 
govih pastirskih pohoda te liturgi¬ 
jska odjeća, kao i grimiz kojim se 
nije mogao zaogrnuti za života, ali 
je bio zaodjeven mučeništvom. 

Svi ti predmeti povezani sa 
životom i djelovanjem kao i s 
patnjom kardinala Alojzija Stepinca 
drage su nam uspomene. U svak¬ 
ome tko ih bude razgledavao 
oživjet će sjećanje na njega, ali će i 
potaknuti na razmišljanje o vječnim 
vrijednostima Evanđelja! Tako će 
ovaj prostor biti susret s porukom i 
svjedočanstvom Sluge Božjega da 
Bog provodi svoje prijatelje kroz 
patnju, da bi ih okrunio svojim 
blaženstvom. 

U svojoj oporuci Kardinal, 
blažene uspomene, zapisao je: 
'Sjetite se kadkada u molitvama i 
mene, svoga pastira u teškim vre¬ 
menima, da mi Gospodin bude 
milostiv'. Ponizan pred Bogom 
moli za zagovor svojih vjernika, ali 
svojom vjernošću Bogu postaje 
zagovornik Crkve i svoga naroda. 
Bog za ljubav uzvraća ljubavlju. 
'Koji su vjerni, kaže knjiga 
Mudrosti, bit će u ljubavi s njim, jer 
izabranici njegovi stječu milost i 
milosrđe' (Mudr 3, 6). 

U hodniku pred ovim pros¬ 
torom uzidane su mramorne ploče 
zahvalnice za primljene milosti po 
zagovoru Sluge Božjega. Takvim 
uslišenjima Bog potvrđuje da 
'milost i milosrđe pripadaju izabra¬ 
nicima Gospodnjim i zaštita nje¬ 
govim svetima' (Mudr 4,15). 

Svoju je oporuku završio 
riječima: 'Ja se nadam, da će mi 
milosrdni Isus dati milost, da mogu 
uvijek u nebu moliti za sve vas, dok 
bude svijeta i trajala naša dijeceza, 
da svi prispijete k cilju, za koji vas je 
Bog stvorio'. 

Zahvaljujemo Presvetom Tro¬ 
jstvu i Velikoj zagovornici Djevici 

Mariji za dar života, djela, 
mučeništva i molitve Sluge Božjega 
Alojzija Stepinca! 

Hvala!" 

+ Franjo kard. Kuharić 

• • • 

"Zadužio nas je svjedočan¬ 
stvima vjere hrvatskog naroda 
izražene umjetničkim djelima" 

Na otvorenju spomen zbirke 
dr. Đurđica Cvitanović, progovo¬ 
rila je o Sluzi Božjemu kao promi¬ 
catelju duhovnih kulturnih 
vrijednosti u hrvatskom narodu 
ovim riječima: 

Ne smijemo zaboraviti brigu 
uzoritog kardinala Alojzija Stepinca 
za kulturnu i umjetničku baštinu. On 
je 14. kolovoza 1935. osnovao povjer¬ 
enstvo za crkvenu umjetnost i tada je 
kao zagrebački nadbiskup odlučio 
osnovati DIJECEZANSKI MUZEJ, 
što je 27. veljače 1939. proveo, 
povjerivši zagrebačkom kanoniku 
mons. dr. Kamilu Dočkalu, vrsnom 
povjesničaru, organizaciju Muzeja. 
Privremeno je Muzej smjestio u kap¬ 
tolsku kuriju, koju je, vrlo sklon 
umjetnosti, podigao glasoviti kan¬ 
onik Ivan Znika 1698. Poratna gener¬ 
acija povjesničara umjetnosti 
posječivala je tu kuriju, u kojoj se na 
ulazu nalazila jedna bilježnica, koju je 
Muzeju dao prof. dr. Grgo Gamulin, 
u koju smo se upisivali. Bilo je 
poznato da se ne može dobiti potpis 
na kraju semestra bez uvida u tu 
bilježmicu. To je bio kao neki nedjeljni 
obilazak crkve, susret s mnoštvom 
crkvenih umjetnina sa studentskom 
iskaznicom i indeksom, koja nam je 
otvarala vrata, a ponekad i 
opravdavala naš ulaz pred tadašnjim 
čuvarima reda i poretka. Pred 
drugim muzejima i galerijama to se 
nije događalo. Ali u nama se rađala 
ljubav prema crkvenoj umjetnosti, a 
došli smo i do malih knjižica iz 1940. 
i 1944. godine, koje je izdao dr. 
Kamilo Dočkal, a one su nam otkrile 
osnivatelja Muzeja. Več prvih godina 
dr. Dočkal je sakupio umjetnine izvan 
liturgijske upotrebe iz preko 130 
župa. Posebnost obilaženja tog 
muzeja bila je u tome, daje u drugim 
zagrebačkim muzejima i galerijama 


crkvene umjetnosti bila sklonjena u 
depoe, a jedino nam je Strossmay- 
erova Galerija starih majstora 
otkrila umjetnost znamenitih stra¬ 
nih umjetnika. Začudna je bila za 
naš studij spoznaja, da se s velikom 
umjetnošču možemo susresti u 
nekoj župi, u kapelici u selu, koje 
smo jedva nalazili na zemljopisnoj 
karti. 

Uzoriti kardinal Stepinac po¬ 
tekao je iz naroda, iz krašičke župe, 
u kojoj se od djetinjstva susretao s 
velikom umjetnošču malih crkava i 
kapelica, a župna crkva u Krašiču 
otkriva povijesnu podlogu 
srednjega vijeka, raskošnog baroka 
i moderne crkvene umjetnosti, što 
može biti jače od prvih dojmova 
koje upija duša našeg djetinjstva? 
Kultura i ljepota rodnog kraja 
duboko se dojmila uzoritog Kardi¬ 
nala, pa je poštovanje prema baštini, 
kad je bio na čelu Zagrebačke nad¬ 
biskupije, dokazivao brigom za 
crkvenu umjetnost. U kojoj smo 
mjeri do sada slijedili upute poko¬ 
jnog Kardinala dokazuje nastojanje 
što smo ga kao stručnjaci 
povjesničari umjetnosti, konzerva¬ 
tori, umjetnici restauratori, ali i kao 
vjernici, posvetili crkvenoj umjet¬ 
nosti. Istraživanje života Kardi¬ 
nalova dokazuje da njegovu 
skromnu testamentu pristaje dodati 
ono što je kao nadbiskup ostvario 


osnivanjem DIJECEZANSKOG 
MUZEJA. Nedavno je prof. dr. Josip 
Bratulič dopunio svoja istraživanja 
još jednim arhivskim izvorom, po 
kojemu je dr. Alojzije Stepinac 
prema svojoj namisli odlučio zna¬ 
menite umjetnine koje su krasile 
našu KATEDRALU vratiti ponovno 
pod njene svodove. Stoga je 12. 
prosinca 1940. sazvao tada najmeri- 
tornije stručnjake te anketirao prof. 
Djuru Szabu, dr. Artura Schneidera, 
umjetnike Ivana Meštroviča i Jozu 
Kljakoviča, predstavnike Društva 
Zagrepčana, kanonike začasnog 
Kaptola i župnika crkve sv. Marka. 
Predratne i ratne godine suzbile su 
dobre namjere. Ostavštinu sabranu 
u Dijecezanskom muzeju restaura- 
torski zavodi obnavljaju s največim 
poštovanjem, a prezentacijom na 
izložbama približene su te vrijed¬ 
nosti našem narodu s uvjerenjem da 
če grad Zagreb omogučiti smještaj 
Dijecezanskom muzeju, koji se 
neprekidno popunjava. 

Pokojni kardinal dr. Alojzije 
Stepinac, iduči stazom zagrebačkih 
biskupa, zadužio nas je svjedočan¬ 
stvima vjere hrvatskog naroda 
izražene umjetničkim djelima. U 
svojoj skromnosti on to nije spomi¬ 
njao, premda je to veliko djelo po 
svome sadržaju SPOMENIK KUL¬ 
TURE. 

Đurđica Cvitanović 

U knjigu dojmova pos¬ 
jetitelja Spomen zbirke iz 
ostavštine Sluge Božjega Aloj- 
zija Stepinca upisalo je , od 7. 
veljače do 10 ožujka, svoje doj¬ 
move 580 vjernika , a kroz 
spomen prostori izložbu prošlo 
je oko dvije tisuće posjetitelja. 
Za čitatelje Glasnika donosimo 
nekoliko zapisa iz knjige do¬ 
jmova: 


Dana 7. veljače godine 
Gospodnje 1995., zahvaljujući 
darovateljima, imam čast i radost 
otvoriti ovaj Spomen prostor za 
pobožno sjećanje na Slugu Božjega 
zagrebačkog nadbiskupa i kardi¬ 
nala Alojzija Stepinca. 

Dokumenti, slike, odjeća, 
pobožni i posvećeni predmeti 
Sluge Božjega, ispunjuju ovaj 
blagoslovljeni prostor njegovom 
prisutnošću i bude misli na 
svjedočanstvo njegove vjere, nade, 
ljubavi i žrtve! 

Sve posjetnike dobre volje neka 
dočeka i prati Božji blagoslov 
molitvom Sluge Božjega! 

+ Franjo kard. Kuharić, 
nadbiskup zagrebački 
+ Giulio Einaudi, 
Apostolski Nuncij 


9.II.l995. Drago mi je da sam 
danas posjetio izložbu koja nam još 
više približava veliki i dragi lik 
Sluge Božjega kardinala Alojzija 
Stepinca. 

+ Josip Bozanić , 
biskup krčki 


9.II.1995. S vjerničkim 
osjećajem duboke zahvalnosti 
Bogu za dar uzoritog kardinala 
Sluge Božjega Alojzija Stepinca, 
razgledao sam izložbu koja nas 
povezuje s njegovom osobom. 
Priznanje svima koji su ljubavlju 
i marom obogatili Crkvu u 
Hrvata. 

+ Ivan Prendja, 
nadbiskup koadjutor zadarski 



Sluga Božji Alojzije Stepinac čita 
uskrsnu poruku preko hrvatskog radija 


Zagabriae, die 10.11.1995: De- 
functus adhuc loquitur in scriptis, 
in reliquiis vitae et operis. Inter- 
cedat pro nobis apud Dominum! 

+ Ćiril Kos , 

episcopus diacovensis et sirmiensis 
Josip Bematovič ’ rektor Bogoslovnog 
sjemeništa - Đakovo. 


"8.II. Hvala ti, časni Kardinale, 
za žrtvu koju si podnio radi ljubavi 
za svoj hrvatski narod. Nauči i nas 
da budemo ljudi žrtve i ljubavi, ako 
to od nas hoće Bog! Budi s nama u 
molitvi i zagovoru. 

Vjeroučiteljica - F. Jeličić 


• • • 

8.II.1995. Hvala ti, kardinale 
Stepinac, za sve što si učinio za 
hrvatski narod, što si se svojom 
mukom pridružio patnjama i 
stradanjima i tako smanjio očaj nes¬ 
retnog hrvatskog naroda i probudio 
već tada nade - da nije bilo sve 
uzalud. Hvala. 

Marijan i Zana Kramarić. 


9.II.1995. Mili naš Kardinale, 
Hvala Ti za svaku žrtvu koju si pod¬ 
nio za svoj narod. Bio si nam uzor, 
nada i jedino svjetlo u tami naših 
tmurnih dana. Hvala Svevišnjemu 
koji nam te je darovao. Moli za nas 



i našu djecu, da ustraju u svetoj 
vjeri. Za sve zahvalna. 

Gabrijela Djamić. 


• • • 

9.II.1995. Dragi Kardinale, 
neka Vam je vječna hvala za sve što 
ste učinili za našu Crkvu i do¬ 
movinu i neka je blagoslovljeno 
vaše trpljenje. 

Ivana i Josip. 


9.II.1995. Dragi Kardinale! 
Moli za nas. Crkvu, narod i svećen¬ 
stvo 

P. Celestin. 


16.11.1995. Ovdje je svjedočan¬ 
stvo vjere i ljubavi Bogu i svome 
narodu. Hvala Ti, Bože, što si nam 
ga dao! 

Tomo Sruk, župnik. 


Spomen zbirka iz ostav¬ 
štine Sluge Božjega Alojzija 
Stepinca može se pogledati 
radnim danom po ovom ras¬ 
poredu: od ponedjeljka do 
četvrtka: 8,30 - 12 sati i od 15 
do 18, 30 sati. 

Petkom, subotom i ned¬ 
jeljom od 9 do 13 sati. 

Svećenici koji hodočasteći 
Majci Božjoj Bistričkoj pohađaju 
grob Sluge Božjega neka posjete 
i Spomen zbirku u dogovoru sa 
S. Branimirom Horvat, 
milosrdnicom, na adresi: Kap¬ 
tol, 31 ili Frankopanska 17, 
41000 ZAGREB. 

S radošću smo primili vijest da će Sveti Otac Ivan Pavao II. za vrijeme pastirskog pohoda 
Slovačkoj proglasiti svetim Hrvata Marka Križevčanina. Čitatelje Glasnika želimo upoznati s 
njegovom osobom člancima koji su pronađeni u ostavštini Sluge Božjega Alojzija Stepinca. 

"Marko Stjepan Krizin, Hrvat iz Zagrebačke 

Biskupije" 


15. siječnja 1905. 

Dok me bude u životu, uvijek 
ću se ugodno sjećati nedjelje 15. 
siječnja 1905. godine, kad je u 
velebnoj crkvi sv. Petra u Rimu bio 
proglašen blaženim naš Marko 
Stjepan Krizin, Križevčanin. 

Za vrijeme, što sam boravio u 
Rimu u istom zavodu, u kojem je 
pred više od tri stotine godina bio i 
blaženi naš Marko, imao sam više 
puta prilike, da budem kod 
svečanosti, kad su blaženici Božji 
bili proglašeni svetima (...). 

Rekao sam da sam za vrijeme 
svoga boravka u Rimu bio više puta 
kod tih doista velebnih svečanosti, 
ali moram priznati, da me kod ni¬ 
jedne nisu obuzimala ona čuvstva, 
kojih mi je bilo srce prepuno 15. 
siječnja 1905. kod beatifikacije, pro¬ 
glašenja blaženim našega Marka 
Križevčanina. 

Kad je bio određen dan, kad će 
se Marko Križevčanin zajedno s dva 
druga svoja mučenika iz Družbe 
Isusove proglasiti blaženim, zapu¬ 
tio se u Rim blagopokojni za¬ 
grebački Nadbiskup Posilović s 
nekoliko svećenika i drugih 
odličnika iz Zagreba, a i rodni grad 
Markov, Križevci, odaslao je depu¬ 
taciju odličnih građana od neko 
trideset lica. Došao je na beatifi- 
kaciju i grčkokatolički križevački 
vladika, sada i on pokojni, Julije 
Drohobeczky. S nadbiskupom 
Posilovićem došao je i pisac ovih 
redaka,pa zato eto i želi da opiše 
samu svečanost beatifikacije kao i 
neke uspomene na lijepe dane, što 
ih je tom zgodom proveo u Rimu 
zajedno sa svim tim našim Hrva¬ 
tima. 

Došli smo u Rim nekoliko dana 
prije same beatifikacije. Ono par 
dana razgledavali su križevački 
građani, a i drugi, koji još nisu bili u 
Rimu, znamenitosti vječnoga 
grada. Tih pak znamenitosti imade, 
te bi morao mjesece i mjesece bo- 



Bl. Marko Križevčanin, mučenik 


raviti u tom središtu kršćanstva, da 
ih sve barem površno vidiš. Da ih 
proučavaš, morao bi biti tu godine i 
godine. 

Jednoga dana smo pošli u na¬ 
jveće rimske katakombe sv. Kalis- 
sta. U blizini katakomba je glasovita 
bazilika sv. Sebastijana, oko koje su 
sada u najnovije vrijeme iskopali 
nove prekrasne katakombe, u ko¬ 
jima su gotovo cijele sobe divno još 
uščuvane. Sve su hodočasnike 
katakombe veoma zanimale. Kako i 
ne bi? Ta tu su se zaklanjali prvi 
kršćani pred bijesom svemožnih 
rimskih careva, tu su vršili službu 
Božju, tu su se jačali kruhom života 
za mučeničku smrt. Svi oni grobovi 
izdubeni u stijene dugih onih hod¬ 
nika, kojima stupaš, a da i ne 
opažaš, kako silaziš iz jednoga 
sprata u drugi sprat sve dublje u 
zemlju, svi ti grobovi živa su ti 
propovijed o čvrstoći vjere prvih 
kršćana, o žarkoj njihovoj ljubavi 


prema Isusu Kristu Gospodinu i o 
nepokolebljivoj njemu vjernosti. 

Ostavili smo katakombe i 
zaputili se glasovitom prastarom 
cestom - via Appia - u Rim. Pošli 
smo pješke. Ja sam kao vođa toga 
hodočašća išao s nekolicinom napri¬ 
jed, a križevački građani iza nas. 
Tako u razgovoru ja se okrenem i 
opazim: mojih Križevčana nema za 
nama. Gdje su? Kuda su? U brizi, da 
se ne izgube, krenuo sam natrag. 
Nisam dugo išao, kad najednom 
čujem hrvatski razgovor i hrvatski 
glas: "Ajte k nama!" Moji ti građani 
ožedniše, opaziše jednu gostionicu, 
pa ajde svi unutra. Nije to bila kakva 
velika, uredna gostiona, kakove 
smo mi vični gledati ovdje doma. 
Ne. Praktički gostioničar pretvorio 
je jedan hodnik, na koji se ulazilo u 
još nedovršenu kuću, u gostionicu. 
Nad gostionicom se dizala zgrada 
sa dva, tri kata, ali u gradnji 
napuštena, dakle neokrečena, bez 
prozora, vrata i krova. Kako je sama 
gostionica bila ne baš lijepa izgleda, 
vino se u njoj točilo izvrsno, a to su 
naši dragi Hrvati brzo nanjušili i 
posjedali oko dosta dugoga stola. 
Ali kako nam se žurilo dalje, morao 
sam ih brzo potjerati, a to nekako 
nije bilo pravo ni gostioničaru ni 
gostima. No dobri se Križevčani 
pokoriše i mi odosmo put Rima. 

Ovo mi se ugodno usjeklo u 
pamet, a iznosim to samo u pohvalu 
dobroćudnih zemljaka i sugrađana 
blaženoga našega Marka. 

Napokon je svanuo 15. siječnja. 
Davno prije, no što se počela sama 
svečanost, pošli smo mi hrvatski 
hodočasnici u crkvu sv. Petra. Kao 
zemljacima blaženoga Marka 
dadoše nam veoma odlično mjesto, 
otkale smo sve lijepo vidjeli i dobro 
čuli. Crkva sv. Petra bila je posebno 
ukrašena, a osobito veliki prostor 
pred oltarom Stolice sv. Petra, gdje 
se svečanost i vršila. Tisuće svijeća 
uza stijene i na stropu veoma su 

BI. Marko Križevčanin i drugovi 
mučenici 


uveličale samu svečanost. I sam ol¬ 
tar bio je sjajno rasvijetljen,samo je 
slika blaženika na oltaru bila zas¬ 
trta. U crkvi se skupilo veoma 
mnogo svijeta, a svima je udarala u 
oči lijepa grupa crveno obučenih 
pitomaca zavoda Germanikuma, u 
kojem je nekoć kao pitomac njegov 
učio sveto bogoslovlje i naš Marko 
Križevčanin. Poznato je, da je odi¬ 
jelo pitomaca glasovitoga toga za¬ 
voda, u kome je učilo i mnogo naših 
glasovitih hrvatskih svećenika, 
crvene boje, pa se zato ovi pitomci 
na prvi mah raspoznavaju i u na¬ 
jvećoj gužvi svijeta. 

S pitomcima Germanikuma 
prisustvovali su ovoj svečanosti i 
svi slušači glasovitoga Gregori¬ 
janskoga sveučilišta, gdje je kao 
pitomac Germanikuma i naš Marko 
slušao predavanja iz svete Božje 
znanosti. 

S posebnim čeznućem čekali 
smo, kad će se započeti obred, kad 
će naš Marko Križevčanin biti pro¬ 
glašeni blaženim. A kako i ne bi? Ta 
Marko Križvačanin je naš, on je naše 
gore list, on je Hrvat. I prije tri stot¬ 
ine godina on je s ponosom isticao: 
Ja, Marko Stjepan Krizin, Hrvat iz 
zagrebačke biskupije. A kako je bilo 
pri duši tek našim čestitim 
Križevčanima, kojih se duboko doi¬ 
mala tako svečano opremljena 
crkva sv. Petra, kad su vidjeli, da je 
sve to učinjeno u čast njihova zem¬ 
ljaka, sugrađanina njihova, njiho va 
Marka, kojemu će se sad na moliti 
kao blaženomu ugodniku Božjemu. 


U 10 sati se započela svečanost. 
U dugoj povorci crkvenih knezova 
i drugih odličnika prvi su bili kardi¬ 
nali Svete Rimske Crkve. Gotovo 
svi kardinali, koji su tada bili u 
Rimu, došli su na ovu svečanost. Iza 
kardinala stupali su biskupi. Među 
biskupima su naši hodočasnici vid¬ 
jeli i naše biskupe: zagrebačkoga 
nadbiskupa Posilovića i 
križevačkoga vladiku Drohobeczk- 
oga. Bio je nazočan i kašovski 
biskup Fischer-Colbrie, biskup 
onoga grada, gdje je Marko 
Križevčanin sa svoja dva druga, s 
Isusovcima Stjepanom Pongracom i 
Melkiorom Grodecom, umro 
groznom mučeničkom smrti. Taj 
Fischer-Colbrie bio je veoma ple¬ 
menit čovjek, koji je kao biskup iz¬ 
vanredno ljubio svoje duhovno 
stado. Kao biskup on je učio 
slovački, da s vjernicima svojim 
Slovacima uzmogne razgovarati u 
materinskom njihovu jeziku. 

Iza biskupa bili su u povorci 
prelati Kongregacije svetih obreda, 
na koju spada i beatifikacija i kan¬ 
onizacija ugodnika Božjih. Poslije 
prelata dolazili su kanonici crkve 
sv. Petra. 

Kad je došao pred oltar 
posvećeni biskup ostrogonski Dr. 
Kohl, koji je bio određen, da pjeva 
svečanu biskupsku misu u čast 
novih blaženih mučenika, stupio je 
na priređenu za to propovi- 
jedaonicu jedan svećenik da pročita 
breve, ispravu, kojom Papa pro- 
glašuje našega Marka Križevčanina, 
Stjepana Pongraca i Melkiora 
Grodeca, blaženima. 

Čim je taj svećenik pročitao 
breve, zapjeva biskup pred oltarom 
"Tebe Boga hvalimo". U taj čas 
spusti se zastor sa slike, koja je pret- 
stavljala tri mučenika za svetu vjeru 
u slavi nebeskoj, a u taj čas zasjaše u 
moru električnoga svjetla zrake oko 
slike blaženih mučenika. To je bio 
momenat, koji se ne da opisati. U isti 
čas, što je bila otkrivena slika, u isti 
čas su planule u svjetlu ogromne i 
guste zrake oko slike, a cijeli je onaj 
veliki oltar zasjao u jednom svjetlu. 
Naši su dobri Križevčani od zanosa 
plakali - ta našli su se kao da su u 
raju. Razumljivo je, da smo svi, koji 
smo znali latinski, pod dojmom 
svega, što smo čuli i vidjeli, iz punih 
grudi pjevali Bogu hvalu, što eto 
među blaženicima raja gledamo i 



Blaženi mučenici: 

M. Grodecz D.J. 

Marko Križevčanin , S. Pongracz D.J. 


našega svećenika, krv od naše krvi, 
dijete hrvatskoga naroda. Hrvata 
Marka Križevčanina. 

Kad se svršio "Te Deum" 
započela se pontifikalna sv. misa, u 
kojoj je biskup prvi put pjevao 
molitvu na čast novih blaženih 
mučenika. 

Puni svetog zanosa i iskrenoga 
oduševljenja ostavili smo crkvu sv. 
Petra. Dakako da se cijeli taj dan nije 
razgovaralo ni o čemu drugomu, 
nego o onome, što smo doživjeli u 
najbližoj blizini groba prvaka svetih 
Apostola, svetoga Petra, što se nas 
svih tako duboko dojmilo. 

Poslije podne smo se opet našli 
u crkvi sv. Petra. Sada je bilo u crkvi 
gotovo više svijeta, negoli prije 
podne. Na svečanost poslije podne 
doći će i sv. Otac Papa Pijo X. Oltar 
Stolice sv. Petra sa slikom novih 
blaženih mučenika bio je odmah 
sjajno rasvijetljen. U sjaju toga 
svjetla očekivali su naši hodočasnici 
Papin dolazak. I doista opazismo 
daleko u dnu crkve Sv. Oca, koga su 
nosili na nosiljci. Svijet ga je šuteći 
pozdravljao, a on sam je očinski 
blagoslivljao na desno i na lijevo, 
kako su ga nosili. Za Leona XIII., a i 
prije, dočekivali su vjernici Papin 
dolazak u crkvu sv. Petra urnebes¬ 
nim aplauzom i gromkim klican¬ 
jem. Klicalo mu se u svim jezicima: 
"Živio Papa!", "Živio Papa Kralj", pa 

što se Papa više približavao oltaru 
nad grobom sv. Petra, vjernici su 
mu klicali jače, gromkije. Klicanje se 
stišalo, kad je Papa došao do oltara, 
izišao iz nosiljke i stao se oblačiti za 
sveti obred. Ovo je klicanje Pijo X. 
zabranio, pa su ga ljudi pozdravljali 
mašuči prema njemu rukama i rup¬ 
cima. 

Kad je Papa Pijo X. došao pred 
oltar Stolice sv. Petra, na kojem su 
bile izložene svete moći blaženih 
mučenika, našao je već ondje kardi¬ 
nale i biskupe, a među njima i naše 
hrvatske biskupe, dra Posilovića i 
Drohobeczkoga, te razne prelate. 
Odmah je kleknuo i molio se. Cijelo 
vrijeme, što je trajala svečanost, Pijo 
X. se molio s takovom pobožnošću, 
te su ga svi, koji su ga tu gledali 
udubena u molitvu, promatrali s 
udivljenjem. Klečao je nepomično, 
pa je bio više nalik na mramorni kip 
svoga pretšasnika Pija VI. nad 
grobom sv. Petra. Makar je bila u 
crkvi sila svijeta, za vrijeme cijele 
ove popoldašnje svečanosti bio je 
potpuni mir, potpuna u crkvi tišina. 

Ova se svečanost završila 
blagoslovom s Presvetim Sakra¬ 
mentom. 

Kad je sv. Otac primio - kako je 
to u takovim slučajevima običaj - 
veliku kitu cvijeća, koju su mu pre¬ 
dala tri pitomca Germanikuma, li¬ 
jepo uvezani životopis trojice novih 
blaženih, a i umjetničku njihovu 
sliku, dao je papinski svoj blagoslov 
nama hodočasnicima i svim 
vjernicima sakupljenima kod te 
svečanosti, a onda je ostavio crkvu 
sv. Petra i otišao u svoje odaje. 

Papa Pijo X. je svojom 
pobožnošću i svojom ljubežljivošću 
opčarao sve. Naši hodočasnici, a 


poimence sugrađani blaženoga 
našega Marka bili su oduševljeni i u 
oduševljenju svome nisu se mogli 
otrgnuti od sjaja i ljepote svega, što 
su vidjeli i čuli. 

Ovom popoldašnjom sveča¬ 
nošću završila se beatifikacija 
mučenika, našega Marka Križev¬ 
čanina i njegovih drugova. 

Drugi dan primio je PijoX. naše 
hrvatske hodočasnike u posebnu 
audijenciju. Audijencija je bila 
poslije podne. Papa nas je sve 
primio kao pravi otac. Nadbiskup 
Posilović ga vrlo lijepo pozdravio, a 
Papa je nadbiskupu odgovorio 
veoma srdačno, a u svome govoru 
dotaknuo se svake misli nadbisku¬ 
pova govora. Žao mi je, što sam već 
zaboravio sadržaj Papina govora, 
ali toga se živo sjećam, da smo svi 
hodočasnici ponijeli iz ove audijen¬ 
cije najugodniju uspomenu na Papu 
i na veliku ljubav, koju nam je 
očitovao u svojem govoru i u ci¬ 
jelome svome vladanju prema 
nama u ovoj audijenciji. 

Prije nego završim, samo ću 
jedno još spomenuti. 

Među hrvatskim hodočas¬ 
nicima bio je tom zgodom u Rimu i 
vanredno popularni župnik sv. 
Marka u Žagrebu, dr. Stjepan 
Boroša. On je sve lijepo vršio s 
nama, s nama se radovao i uživao u 
svečanostima u crkvi sv. Petra, ali 
Bog je odredio, da se ne vrati s nama 
u našu Hrvatsku. Obolio je od upale 
pluća i u Rimu, u našem zavodu sv. 
Jeronima, umro koje osam dana, ot¬ 
kako smo mi hodočasnici ostavili 
vječni grad. Umro je u Rimu, ali 
brojni prijatelji njegovi htjedoše da 
bude sahranjen u našem Zagrebu, 
koji ga je toliko volio. Veličajni spro¬ 
vod, na kojem je bio 
- može se bez pret¬ 
jerivanja reći - cijeli 
Zagreb, kojim je ot- 
praćen na Mirogoj 
ljubimac Zagre¬ 
pčana katolika, bio 
je u neku ruku 
konačni završetak 
naših rimskih 
svečanosti. 

Dr. Josip Lončarić 
(Glasnik sv. Josipa , 
15. siječnja 1905. f 
str. 7-12) 


UMRO JE U MUKAMA 
PALJEN BAKLJAMA 

Sveti Križevčanin 

Početkom sedamnaestog 
stoljeća ostali su još samo 
"ostaci ostataka" nekadanje 
Hrvatske. Sva se, tako reći, mo¬ 
gla razgledati sa starog tornja 
zagrebačke katedrale. Turci su 
kroz godine pootrgali sve 
komad po komad zemlje i od¬ 
veli u ropstvo tisuće i tisuće 
naroda. Takvoj su oslabljenoj 
Hrvatskoj i Mleci mogli lako 
oduzeti sav jug. Pa još i na na¬ 
jjadniji komadićak Hrvatske 
nesmetano su upadali turski 
zulumćari i otimali svakog ljeta 
i jeseni sve, što je priraslo i 
doraslo: ljetinu, blago, djevojke 
i momke. 

Život je bio težak kao u 
paklu. Premnoge su hrvatske 
obitelji morale zato ostavljati 
domove i bježati u tuđinu. 
Bježalo se na zapad i sjever. U 
Prekmurje, Gradišće (Burgen- 
land), mimo Beča i Bratislave 
(Požuna) sve do braće sjevernih 
Slavena. 

U to najteže vrijeme po 
Hrvate rodio se u Križevcima 
roditeljima, kojima je prezime 
valjda bilo Stjepan ili Štefan, 
sinčić Marko. I radovali se otac 
i majka djetetu i strahovali za nj. 
Znali su, da će im sin morati biti 
borac za krst i slobodu i 
mučenik za vjeru i dom. Sam se 
mali Marko, jedva što je znao 
govoriti, zavjetovao, da će to 
biti. Zavjetovao se Majci Božjoj, 
Kraljici Hrvata. 

I jedva što je Marko doras¬ 
tao do oružja, poslali ga roditelji 
u vojničku školu u štajerski 
Gradac. Nego umjesto za vo¬ 
jnika, časnika, izučio mladić za 
svećenika. Bio je odlični đak, pa 
su ga iz sjemeništa poslali na 
visoko bogoslovno učilište u 
Rim. U Rimu se još sačuvao 
vlastoručni potpis mladog bo¬ 
goslova, kako se upisao u za¬ 
vod. Potpisao se latinski: Marko 
Stjepan (Štefan?), Križevčanin, 
Hrvat iz biskupije zagrebačke. - 

nastavak na 20. strani 



49 


Sluga Božji Alojzije Stepinac 3 








POVIJESNA SADAŠNJOST 


- v.* • - »->- i Stf* v - . !' -,. ;• •;.:.• 


Vjernost Papi zapečatio krvlju 

Okružnica o bi. Marku Križevčaninu 


nastavak sa 19. strane 

Svršivši u Rimu bogosloviju 
bude zaređen pa se vratio u svoju 
jadnu domovinu Hrvatsku. 
Našao je tu još više jada i 
opustošenih domova i kuća 
pustih, jer su ukućani bili izbjegli 
u tuđinu. Moralo mu je krvariti 
srce. I sigurno je na mnoge svoje 
drage bjegunce pomišljao, kad se 
tako brzo odazvao pozivu oštro- 
gonskog nadbiskupa Pazmanyja, 
da pođe daleko od svojih 
Križevaca i Hrvatske - u sjevernu 
Ugarsku do Szeplaka i Košića. 

Pošao je onamo, ne da 
izmakne borbi, nego da uđe u još 
opasniji boj s protestantima, koji 
su ondje mačem u ruci širili novu 
svoju vjeru protiv katoličke. 
Marko je u Ugarskoj čuvao svoje 
bjegunce, a i mnoge vojnike 
Hrvate, u dalekoj tuđini od 
neprijatelja vjere, propovi¬ 
jedajući im i učeći ih hrvatski, kao 
što je Melkior Grodec, isusovac, 
propovijedao Slovacima i Nijem¬ 
cima slovački i njemački, a 
isusovac Stjepan Pongrac 
madžarski. I sva ta tri borca za 
katoličku vjeru i samo radi vjere 
katoličke prepatili su najteže 
mučeništvo i groznu smrt. 

Protestant Rakoci i pro¬ 
testantska soldačija uhvatili su 
Marka s obojicom isusovaca. 
Zatvorili ih. Mučili glađu i 
žeđom mnogo dana. Marka su i 
mitom i obećanjem visokih časti 
kušali nagovoriti na otpad od 
Pape i katoličanstva. Kad im sve 
to nije uspjelo, izmislili su naj¬ 
teže i najsramotnije tjelesne 
muke. Bakljama su palili živa 
tjelesa čekajući, kad će mučenici 
smalaksati. 

Ali Marko Stjepan 
Križevčanin, Hrvat, nije prestao 
sazivati u pomoć Isusa i Mariju, 
Majku Božju, Kraljicu Hrvata, 
kojoj se još kao dijete zavjetovao, 
da će biti borac za krst i slobodu, 
za vjeru i dom. 

I umro je u mukama paljen 
bakljama. 

Njegovim su drugovima 
isusovcima Grodecu i Pongracu 
odrubili glave. 

Dogodilo se to u Košicama 
noću od 7. na 8. dan mjeseca rujna 
1619. a pred trideset godina 15. 
siječnja okitila ih je Crkva 
aureolom blaženika. 

Dr. Velimir Deželić 
( Obitelj , 27. siječnja 1935., str. 63-64) 


Časnome kleru i vjernicima 
nadbiskupije zagrebačke! 

Ove se godine navršuje 30. 
godina, što je Papa Pijo X. proglasio 
blaženim našega zemljaka Marka 
Križevčanina. Sveta je naša 
dužnost, da se dragom Bogu za¬ 
hvalimo za taj važni događaj i sve 
dobro, što nam je milostivi Bog udi¬ 
jelio kroz to vrijeme po ovom svom 
ugodniku. Na zahvalu nas sili 
naravna sklonost, a i apostol nas 
opominje na to kada veli: "Na 
svemu zahvaljujte, jer to hoće Bog 
od vas u Kristu Isusu" 

(1 Sol.5,18). Osim toga zahvala 
za primljene milosti najbolja je pre¬ 
poruka kod Gospodina Boga za 
nove milosti. 

Blaženi Marko Križevčanin 
rodio se u Križevcima oko god. 1580. 
Već je u prvoj mladosti odavao znak¬ 
ove duboke i iskrene pobožnosti. 
Odan je bio Majci Božjoj i tu je svoju 
odanost očuvao kroz čitav svoj život. 
Mariji se dnevno utjecao i zadnja mu 
riječ kod smrti bila ime Marijino. Ro¬ 
ditelji ga poslaše naškole u Beč i za¬ 
tim god. 1606. u Grac. Tu se upisa 26. 
VIII. 1607. u Marijinu kongregaciju. 
Marko je vazda živio po načelima sv. 
vjere te je već tada mogao, o sebi pos¬ 
vjedočiti: "Živim u vjeri Sina Božjega, 


koji me je ljubio i predao sebe za 
mene. Ne odbacujem milosti Božje." 
(Gal. 2, 20-21). Iz Graca ode u vječni 
Rim te je ondje 1. XI. 1611. stupio u 
glasoviti zavod Germanikum. Tu je 
napisano i sada o našem Blaženiku, 
da "se je dobro vladao", i bio 
primjerom svojim drugovima 
riječju i djelom. Blaženi se Marko 11. 
IX. 1615. vratio u Hrvatsku kao 
svećenik, pun duha Božjega i 
ljubavi prema neumrlim dušama. 
Odmah se dao na pastorizaciju u 
Križevcima i okolici. Ondje je 
privodio duše k Bogu, poticao ih na 
često primanje Tijela Isusova i 
uzoran kršćanski život. Nije dugo 
potrajalo i za to djelovanje je doznao 
ugarski primas Pazmany, apostol 
svog vremena, te Marka pozove k 
sebi. Blaženi Marko se odazva i pri¬ 
mas ga god. 1616. imenova pro¬ 
fesorom i ravnateljem sjemeništa u 
Tmavi i zatim kanonikom u Ostro- 
gonu. Iz cijelog njegovog života 
zrcali se njegova nadasve živa vjera 
pa nije čudo da je hlepio za 
mučeničkom krunom. Znao je, da je 
Bogu mila živa vjera, te da bez nje 
nema kršćanskog savršenstva. Ta 
nije li Isus kazao i naredio: "Budite 
savršeni kao što je savršen Otac vaš 
na nebesima" (Mat. 5, 48)? 



Blagoslov temeljnoga kamena crkve bi. Marka Križevčanina u Zagrebu 23. lipnja 
1940. Nadbiskup Stepinac polaže povelju u kamen temeljac 

Nije li Spasitelj javno pohvalio 
vjeru stotnikovu: "Zaista vam kažem, 
ne nađoh tolike vjere u Izraelu" (ib. 8, 
10). Ni ženi Kananejki ne može da 
odbije njezinu molbu nego veli: 
"Ženo! Velika je vjera tvoja, nek se 
ispuni želja tvoja" (ib. 15, 28). Božan¬ 
ski učitelj jamči učenicima: "Ako 
imate vjeru i ne posumnjate i rečete 
ovoj gori: Digni se i baci u more, bit če 
vam" (ib. 21, 22). Zato su i apostoli 
stupili pred Isusa i rekli mu ponizno: 
"Umnoži nam vjeru" (Lk. 17,5). 

Predragi vjernici! Mi vjerujemo, 
daje Isus Sin Božji, daje Isus Bog! No 
vjera se očituje djelima. Zato če biti od 
velike koristi za nas, ako prigodom 
30-godišnjice proglašenja blaženim 
Marka Križevčanina malo uđemo u 
se, malo se saberemo i ispitamo, da li 
mi barem približno očitujemo vjeru 
svoju djelima, kao što ju je očitovao 
blaženi naš zemljak Marko 
Križevčanin? Ispitajmo se malo, da li 
i mi onako neustrašivo ispovijedamo 
vjeru svoju katoličku kao što ju je is- 
povjedao On? Da li mi gojimo 
pobožnosti Majci Božjoj kao što ju je 
gojio On? Da U se i mi trudimo da 
budemo apostoli katoličke misli kao 
što se trudio On? 

Blaženi je Marko živio u doba, 
kada su u Ugarskoj Kalvinci nas¬ 
rtljivo ustajali protiv katolika. U tome 
se istaknuo Gabor Betlen i njegova 
desna ruka Đuro Rakoczy. Ovaj je 
zadnji 5. IX. 1619. s 18.000 vojnika 
osvojio grad Košiće, gdje se tada 
nalazio naš blaženik. S njime su bila i 
dva Isusovca: Melkior Grodecz i 
Stjepan Pongracz. Buntovnici ih svu 
trojicu uhvatiše i zatvoriše u jednu 
sobu kraljevske palače. Znali su ti 
neprijatelji sv. Crkve, da če lako pre- 
dobiti za se stado, kome otmu pastire, 
prema onoj: "Udarit ću pastira i ovce 
će se raspršiti!" (Mk. 14,27). Ta ova su 
trojica učvršćavala narod u sv. vjeri i 
ljubavi prema sv. Majci Crkvi. 
Utvrđivali ga živom riječju, propovi¬ 
jedima, dijeljenjem sv. sakramenata, 
potičući na čestu sv. pričest, prema 
onon sv. Pavla apostola: "Propovi¬ 
jedaj riječ, nastoj u zgodno vrijeme, i 
u nevrijeme, pokaraj, zaprijeti, umoli, 
učeći sa svom strpljivošću, jer će biti 
vrijeme, kada zdrave nauke neće pri¬ 
mati, nego će si po svojim požudama 
nakupiti učitelja, jer ih uši svrbe. I 
odvratit će uši od istine, a okrenut će 
se bajkama." (2 Tim. 4,2-3). 

Predragi vjernici! Zar ne 
gledamo i mi u našim krajevima, 
kako neki, koje je sv. Mati Crkva na 
svom krilu odgojila, odvraćaju uši od 
istine Božje i okreću lice svoje od svoje 


Majke rimokatoličke Crkve? A 
razlog? Jedni iz pustih zemaljskih 
interesa kao Ezav, što je prodao 
svoje prvorođenstvo za zdjelu leće. 
Drugi jer nisu učvrstili svoje vjere 
zanemarujući milosti, pa je svaki 
vjetrić ili novotarija kadra da ih 
poruši kao stablo bez korijena. Treći 
jer traže u sv. vjeri svoje želje, a ne 
svetost života i ispunjavanje volje 
Božje. Ovakovi ne ljube sv. Crkvu, 
kako po Isusu Bog traži i želi. 
Ugledajmo se zato u bi. Marka 
Križevčanina. Kalvin Rakoczy htio 
je pod svaku cijenu da blaž. Marka 
Križevčanina predobije za svoje 
krivovjerje, za kalvninizam,pa je k 
Blaženiku poslao svoga pouz¬ 
danika. Ovaj reče blaž. Marku, kako 
mu plemići poručuju, da će mu dati 
sva dobra szeplačke opatije, ako ot¬ 
padne od rimokatoličke Crkve. 
Blaženik je odgovorio: "Razumijem 
dobro, što mi poručuju velikaši. No 
ja dobro znadem, da szeplačka do¬ 
bra nijesu ni gospode velikaša, a ni 
moja, nego časnoga kaptola ostro- 
gonskoga, koja ni ja nijesam imao 
pravo nikome dijeliti, a niti gosjpoda 
velikaši meni podijeliti mogu. Sto se 
pak vjere tiče, druge vjere ne pozna¬ 
jem, nego katoličku, a nju ću s 
Božjom pomoći do zadnjeg daha 
držati, pa nema obećanja, koja bi me 
sklonila, da je ostavim." Sjetio se 
blaženi Marko riječi svog božan¬ 
skog Učitelja: "Kojigod prizna mene 
pred ljudima, priznat ću i ja njega 
pred Ocem svojim, koji je na nebe¬ 
sima." (Mat. 10, 32). Isus je unapri¬ 
jed kazao svojim učenicima: 
"Predavati će vas sudovima i po 
svojim zbornicama bičevati će vas i 
pred upravitelje i kraljeve vodit će 
vas poradi mene za svjedočanstvo 
njima i neznabošcima. A kad vas 
predadu, ne budite zabrinuti, kako 
ćete ili što ćete govoriti, jer će vam 
se dati u onaj čas, što ćete kazati (ib. 
17-19). Nije učenik nad učiteljem 
(ib. 24). Ako su mene progonili, i vas 
će progoniti (Iv. 15, 20). Blago 
onima, koji trpe progon pravde 
radi. (Mat. 5, 10). Od ljubavi nitko 
veće nema, da tko položi život svoj 
za svoje prijatelje" (Iv. 15,13). Kalv¬ 
inci su dugo, raznovrsno i strašno 
mučili blaženog Marka i njegova 
dva druga, te muke njihove ne 
zaostaju za mukama prvih kršćana 
u doba poganskih progona u Rim¬ 
skoj državi. No ova su tri junaka 
podnijela rado i spremno sve muke, 
jer je u njihovoj duši plamsala jaka 
vatra ljubavi Bogu i njegovoj sv. ri¬ 
mokatoličkoj Crkvi. Oni su mogli 


kazati: "Tko će nas rastaviti od 
ljubavi Kristove? Nevolja ili stiska 
ili progonstvo? Ili glad ili golotinja 
ili pogibao ili mač? Ni smrt, ni život, 
ni anđeli, ni poglavarstva, ni 
sadašnjost, ni budućnost, ni sile, ni 
visina, ni dubina, ni drugo kakvo 
stvorenje ne može nas rastaviti od 
ljubavi Božje, koja je u Kristu Isusu 
Gospodinu našemu" (Rim. 8,35-39). 

Blaženi je Marko i u najtežim 
mukama, gladi i žeđi ostao vazda 
vjeran sin svete Majke Crkve. 

I sada udaraju na Crkvu ka¬ 
toličku valovi sa svih strana; valovi 
krivovjerja i bezboštva. Čas pod¬ 
muklo, čas otvoreno, sad štampom, 
sad živom riječju, katkada pod 
plaštem narodnih probitaka, katkada 
pod izlikom društvenog napretka, ali 
svi ti udarci smjeraju jednome cilju - 
da poruše rimokatoličku Crkvu. Svi 
ti pokusi hoće da nas otcijepe od 
prave Crkve Kristove i od njezine 
glave sv. Oca Pape. što ćemo mi na 
sve to? Učinit ćemo ono, što radi 
bršljan. Kad ga vjetar udara, on se još 
jače pričvrsti uz tvrdi hrast. Tako i mi 
uz crkvu rimokatoličku i njezinu 
vrhovnu glavu sv. Oca po primjeru 
blaženog Marka Križevčanina. Zato i 
veli Isus: "Svaki, koji sluša moje riječi 
i izvršuje ih, bit će kao razboriti 
čovjek, koji sagradi svoju kuću na sti¬ 
jeni. I zapljušti pljusak i navali bujica 
i dunuše vjetrovi i udariše na kuću 
onu i ne pade, jer bijaše sagrađena na 
stijeni" (Mat. 7,24-25). Kad su kalvin- 
ski vojnici provalili u sobu, gdje je bio 
bi. Marko sa svojim drugovima 
mučenicima, oteše im crkvene 
dragocjenosti i odijela i napokon 
doviknuše: "Spremajte se na smrt!" 
Kad upitaše za uzrok, odgovore im 
vojnici: "Jer ste papiste. Uostalom su¬ 
tra ćete vidjeti". Papiste! Ne rijetko se 
dovikuje i nama danas ta riječ. No mi 
rimokatolici ne trebamo se toga ni 
najmanje stiditi, jer je to Božja volja i 
zapovijed, da sv. Oca Papu poštu¬ 
jemo kao vrhovnu glavu Crkve i tu 
naredbu Kristovu ne smijemo nikada 
pogaziti, pa ni uz cijenu života. 

Blaženi Marko Križevčanin je 
svoju odanost prema sv. Ocu Papi 
zapečatio svojom krvlju. Volio je i u 
smrt, nego li da se i za čas pokoleba 
u toj odanosti. Kalvinci su ga 
smaknuli kao papistu, a Bog ga je 
proslavio čudesima i time pokazao, 
daje Marko pravo učinio. 

Iza svega ovoga, dragi vjernici, 
vidimo, da je naša dužnost, da dosto¬ 
jno proslavimo blaženog Marka 

nastavak na 23. strani 

Blaženomu Marku Krizinu 

Božji borče, slavni Marko, 

Sine roda hrvatskog, 

Duhu tvom ko sunce žarko 
Već na zemlji sjao Bog. 

Pripjev: Mučeniče krotki, jaki, 
Moli za svoj rod i dom, 

Da bi bio Hrvat svaki 
Vjeran ko ti Bogu svom! 

Kod oltara svakog dana 
Blistao si bijel ko snijeg, 

Darom Janjca žrtvovana 
Slavio si Svevišnjeg. 

Ime Gospe milostive 
U srce ti lilo slast, 

Protiv bludnja vjere krive 
Branio si njenu čast. 

Svetog Oca držao si 
Za glavara glava svih, 

Naredbe mu slušao si 
Poput riječi Kristovih. 

U svem vazda ti si bio 
Pravi Božji svećenik, 

Stoga bijesom na te vrio 
Svakog dobra protivnik. 

Jadni sluge duha zloga 
Mučili te gazeć stid, 

Al ne svlado srca tvoga 
Niti plam ni mača brid. 

Krvnik ti je prerezao 
Ljutim gvožđem nevin vrat, 

U taj čas ti Isus dao 
Vječnog žića vijenac zlat. 

Do tri vijeka s vrela sreće 
U nebu se napajaš, 

A sad i na zemlji veće 
Blaženim se nazivaš. 

Blaženiče, s vječnih strana 
Rodu svomu živo sjaj, 

Spominji se naših rana, 

Hod nam k nebu upravljaj! 

(Glasnik sv. Josipa, 
str. 43 - 44 ) 

Križevčanina kao velikana u ljubavi 
i odanosti prema Bogu, sv. Crkvi i 
njezinoj glavi sv. Ocu Papi. Na to 
nas veže i zahvalnost prema 
Blaženiku, koji je sigurno od svoje 
smrti (7. IX. 1619.) do danas isprosio 
od Boga mnogo milosti našemu 
narodu. 

Imajući sve ovo pred očima, 
postavili smo Katoličku Akciju u 
nadbiskupiji zagrebačkoj pod 
zaštitu blaženog Marka Križevčan¬ 
ina. On će nam isprositi, da katolici 
naše Nadbiskupije stupe odlučno 
pod barjak Kristov i ustrajno 
započnu "biti bojak dobar" (1 Tim. 
1,18). Vruće želim, da svi vjernici 
zazivlju bez prestanka blaženoga 
Marka, te nam tako svima po nje¬ 
govu zagovoru dragi Bog udijeli 
dar nepokolebive vjere, i tako 
postanemo "Kristov ugodan miris i 
među onima, koji se spašavaju i koji 
propadaju: jednima miris od smrti 
za smrt, a drugima miris od života 
za život" (2 Kor. 2,15-16). 

No treba da i vanjskim načinom 
proslavimo ove godine blaženoga 
Marka Križevčanina. Mi ćemo u Za¬ 
grebu to učiniti u katedrali i u 
drugim crkvama, o čemu će se 
vjernike pravodobno obavijestiti, a 
u ostaloj nadbiskupiji neka to bude 
na dan, koji odredi gosp. župnik. 
Tom prilikom neka nastupe sva 
društva Katoličke Akcije sa svojim 
barjacima kod svečane sv. Mise ili 
ophoda, a članovi i članice tih 
društava neka svakako pristupe taj 
dan k Stolu Gospodnjemu u nakani, 
te nam dragi Bog po zagovoru ovog 
svog mučenika oživi vjeru prema 
presv. Trojstvu, učvrsti odanost sv. 
Crkvi i sv. Ocu Papi. 

Pravo je, da crkvenoj proslavi 
pridružimo i vanjsku pomoć 
zborovanja, akademija, predstava i 
slično. To se može izvesti i u razne 
dane tokom ove godine. Svakako 
neka ne izostane u tome ni jedna 
župa, a želim da mi se izvješće o 
proslavi pošalje odmah iza proslave. 

Križevci, rodni grad blaženoga 
Marka kani osobitim načinom 
proslaviti ovu 30-godišnjicu beatifi- 
kacije. To je pravo i pohvalno. 

Dao Bog, da ova zajednička 
proslava širom nadbiskupije 
dovede što prije do proglašenja 
svetim bi. Marka Križevčanina! 

U Zagrebu, na dan Sv. Triju 
Kraljeva 1935. 

+ Dr. Alojzije Stepinac, v. r. 
nadbiskup-koadju tor 
(Katolički list br.2., 11. siječnja 
1935., str. 13-15) 


Blaženi Marko Križevčanin 

Rođen 1989. - mučen 1619. - blažen proglašen 1905. 


Betlen kneže, od Erdelja 
glava, 

Davno veće ne može da 
spava, 

Jedan san mu iz srca se ne da: 
On već kraljem ugarskim se 
gleda. 

Dugo veće krivovjerac ljuti 
Po Ugarskoj tajom srca muti, 
A kad niti svud po raspi nj ao, 
Silnu vojsku hitro kupit stao, 
Na Ugarsku sile upravio, 

Sam sredinom naglo udario, 

A na sjever šalje Bakocija, 
Ponajljuću izmed svojih zmija: 
"Generale, moj sokole sivi, 
Komu Betlen odavna se divi, 
Stupaj naprijed u grad i u sela, 
I gdje ti se pokore vlastela, 

Ko kost zemlje popovske im 
hiti, 

I psi siti svi će s nama biti. 

Po crkvama križ i slike spaljuj, 
Svud oltare papinske raz- 
valjuj; 

Popovima, što ostave papu, 
Puni blagom džepove i kapu, 
Koji neće, na muke će, reci, 
Još li neće, peci, kolji, sijeci!" 
Rakoci je jedno s gospo¬ 
darom: 

Pali, ruši oltar za oltarom 
I napokon pod Košiće jaše, 
Grad četama sa svih strana 
paše; 

Nije mnogo s njim imao muke: 
Izdajom ga dobio u ruke. 

Tri u gradu bjahu svećenika, 
Svaki od njih svećenička dika; 
Isusovce poznaješ u dvama, 
Poodmakli već su godinama, 
Treći još je mlada duša žarka 

Zar ne znadeš Križevčanin 
Marka? 

To je grana našeg jorgovana, 
Krv hrvatska, Bogu darovana! 
Krivovjerci od veselja skaču 
I ko vrani vrh mrtvaca graču: 
Popove im gradski dali oci... 
Tad lukavo Marku će Rakoci: 
"Isusovce, ljudskih duša 
lovce, 

Ne bih dao ni za koje novce, 
Na sve muke njih ću udariti, 
Mukama im duše izvaditi. 

Ali Tebe, Marko od Hrvata, 
Držat ja ću kao svoga brata 
I dat ću ti, eto, ništa manje 


Neg seplačko čitavo imanje. 
Samo nemoj ludo biti dijete, 
Već pogrdi Mariju i svete, 

Pali slike, čini dobro djelo: 
Stani nogom na Križ i raspelo, 
Na oltare i hostiju pljuni, 
Antikrista rimskoga prokuni!" 
Marko sluša, zgraža mu se 
duša, 

Što mirnije odgovorit kuša: 
'Hvala tebi, vrijedni gospo¬ 
daru, 

Hvala tebi na takovu daru: 
Tog imanja ne možeš ti dati, 
Ni ti dati nit ja uzimati, 

Jer, gle, nije vaša to svojina, 
Neg je Crkve Božja imovina. 

A što želiš, da postanem 
Juda: 

Ne, radije ja ću biti "luda” 

I vazda ću kao Božje dijete 
Zazivati Mariju i svete, 

Vazda vršit ja ću dobra djela: 
Štovat svete slike i raspela, 
Pred oltarom pregibati nogu 
Klanjajuć se u Hostiji Bogu, 
Slušat Papu, glavnog učitelja, 
Kao sama Krista Spasitelja!" 
Krivovjerci ko mahniti hriplju, 
Šake dižu i zubima škriplju, 
Pogledima mole gospodara. 
Kad taj strašnom riječju zrak 
propara, 

Tad na Božjeg nasrnuše slugu 
Kano vuci na ovcu u lugu. 
Ogoliše njega poput prsta, 

Ko Židovi nekad Isukrsta, 
Naopako sapeše mu ruke, 

Na ljute ga udariše muke: 
Nogama ga i šakama biju, 
Sramne riječi urlaju i viju; 

Tad mu uže oko glave vežu, 
Drvetom ga okreću i stežu, 

Ti bi reko: puče glava sad na, 
Iskočiše oba oka jadna; 

A mučenik tek moli potTo: 
"Pomozite, Isuse, Marijo!”... 
Krvnicima još se svršit ne da, 
Driješe ruke, vezuju ih spri¬ 
jeda, 

Dlan uz dlan mu stiskuju što 
jače, 

Po rukama o gredu ga kvače, 
A na noge terete mu meću, 
Da osjeti muku jošte veću. 
Srca im se ne mogu da slegu, 
Pa smolavim lučima ga žegu, 
Pišu po njem perom od pla¬ 
mena 


a pismena, 

Nižući ih tamnorujnim tragom 
Po papiru, živom tijelu 
nagom... 

Pravedni će, Bože osvetniče, 
Komu krv ta za odmazdom 
viče, 

Ti znaš, što je podnio ti sluga 
Dok trajala ta mu muka duga 
Od ponoći do jutra rumena, 
Kad no bi mu glava odsječena! 
Mukama su istim izmučili 
Drugove mu pa ih usmrtili. 
Šesnaest ljeta skoro je vrh 
trista, 

Što si, Marko, patio za Krista; 
Komu na um širom svijeta 
sada 

Silni Betlen i Rakoci pada ? 
Makar su se slave naužili, 

Iz svih čaša svjetske slasti pili, 
Svijet je na njih tako radoznao 
Ko i na snijeg, što je lani pao. 
Što im istom dušepostigoše? 
Da T vječnosti strašnoj izma¬ 
koše? 

Ti tek pati nekoliko sati, 

Pa ti poče višnja slava sjati, 
Koja trajat u sve vjekove će 
Pojeći te s vrela rajske sreće, 
A po zemlji ko zvijezda nam 
sinu, 

Kad te Crkva na oltare vinu. 
Blaženiče, što med nama 
niče, 

Krotki Marko, Kristov muče- 
niče, 

0 pogledaj s neba na Hrvate 
I na boli, što ih s davna pate 
Radi čina zlih i nesmišljenih, 
Radi grijeha svojih nebrojenih! 
0 moli se, moli za nas vruće, 
Da nam psovka ne raskopa 
kuće, 

Da nestane kod nas odmet¬ 
nika, 

Da Bog da nam svetih sve¬ 
ćenika, 

Koji neće očijukats vragom, 
Već biti bedem svomu rodu 
dragom; 

Moli, da nas patnja k Bogu 
vrati,, 

Da nauče misliti Hrvati! 

Guslar 

(Glasnik Srca Isusova, br. 
3., ožujak 1935., 
str. 87-88) 

IZ DUHOVNE BAŠTINE 


Častite 
Majku Božju 

Dvije poruke uz Gospin 
svibanj 


Okupljajući se na svibanj¬ 
ske pobožnosti, u molitvi za mir 
i tolike nakane Crkve i naše 
potrebe, molimo za veliko i neo¬ 
graničeno pouzdanje u Boga 
koji nam, u svim kušnjama 
života, može i hoće pomoći. U 
svojoj oporuci, napisanoj u 
Krašiću 28. svibnja 1957., Sluga 
Božji svjedoči da takvo pouz¬ 
danje proizlazi iz čašćenja Ma¬ 
jke Božje. Reče: 

"Ako budete uvijek iskreno § 
štovali i ljubili Bogorodicu , | 
onda će se i na vama ispuniti 
ono ; što veli Mu drač: 'Tko časti 
majku , sabire blago' (Sir 3 , 4)." 1 

Takovo pouzdanje on je 
zadobio upravo časteći Bo¬ 
gorodicu. To nam je pos¬ 
vjedočio u pismu napisanu za 
sužanjstva u Krašiću, nepozna¬ 
tog datuma, naslovljenu s 
"Dragi doktore!": 

"Ako se koji taj čovjek 
možda čudi, odakle u slabom 
čovjeku kardinalu Stepincu 
toliko pouzdanje, mogu Vam 
reći, što i Vi naslućujete u 
Vašem pismu, da je to od 
povjerenja u Bogorodicu i 
1 Djevicu Mariju, čiji je lik tako 
čudesno isprepleten s čita¬ 
vim mojim životom. To 
povjerenje želim Vama i svim 
ostalima." 


Pismo svećeniku , čije je ime ostalo 
nepoznato , u kojem Sluga Božji , kao 
mladi , gorljivi svećenik , poziva na sku¬ 
pljanje hrane za najsiromašnije u 
gradu Zagrebu , ujedno je i svjedočan¬ 
stvo o izradi Pravilnika za Karitas Za¬ 
grebačke nadbiskupije. 


Sabirna akcija za Karitas 

Zagreb, dne 5.X.1933. 

Dragi druže! 

Katolički Karitativni Sekreteri- 
jat dobrim je dijelom Vaše djelo. 
Prilike u Zagrebu takodjer su Vam 
prilično poznate. Očajnije već jedva 
mogu da budu. Do danas je u našoj 
kartoteci ubilježeno možda već 4000 
ljudi koji traže pomoć. Sjećam se da 
ste svojedobno iznosili prijedlog da 
se počne sabirna akcija za sabiranje 
živežnih namirnica po našim 
župama. Ja sam se protivio držeći 
da ne bi bilo nikakva uspjeha. 

Međutim, razmišljajući, došao 
sam na misao da Vas uoči predsto¬ 
jeće zime zamolim, da pokušate u 
svojoj župi a ako je moguće i u 
drugim župama tamošnjeg deka¬ 
na ta pokušati sabirnu akciju 
živežnih namirnica kao brašna (ili 
pšenice u zrnu i kukuruza, jer mi 
možemo i ovdje dati samljeti), 
krumpira, graha, uopće svega što bi 
se moglo upotrebiti za prehranu 
gladnih. I to bi Vas molio ako je 
ikako moguće da dovršite prije 29. 
listopada, jer ćemo onda po prilici 
održati proslavu Ozanama, pa 
bismo vrlo rado da i Vi na istoj 
održite jedan praktični referat baš u 
cilju da se svima predoči važnost, 
svrha i način takve pomoći. 

Nadamo se da će Vamstvar pot¬ 
puno uspjeti, što bi bilo za našu stvar 
od ogromne važnosti. Ovih dana 
ćemo završiti "Pravilnik" (barem 
privremeni). Nemojte zaboraviti sek¬ 
retarijata, makar ste i udaljeni! 

Sa pozdravom u Kristu 

A. Stepinac, s. r. 

• • • 

Pismo Sluge Božjega Sestrama 
karmelićankama Božanskog Srca , 
napisano u proljeće 1952., jedno je od 
prvih pisama koje je on napisao i odaslao 
nakon premještaja iz zatvora u Lepo- 
glavi u sužanjstvo u Krašić. Ono je 
odraz Alojzijeve duboke vjere u Božje 
milosrđe i ljubav , te njegovog zrenja 
Božjeg djelovanja u prirodi. I ovo pismo 
pokazuje kako je duboko cijenio nas¬ 
lovnike svojih pisama. Naime , premda 

se u svim njegovim pismima susreće 
poruka na ustrajnost u vjeri i pozivu , 
drugačije će to reći biskupima, drugim 
riječima svećenicima , drukčije re¬ 
dovnicima i redovnicama ili vjernicima 
laicima. 

Časne sestre 

Karmelićanke Srca Isusova - 

Zagreb 

Primio sam Vaše cijenjeno 
pismo sa dobrim željama k blag¬ 
danu Uskrsnuća Gospodnjega. 
Hvala od srca! I ja želim cijeloj 
Vašoj Družbi svako dobro od Boga. 
I to će nesumljivo doći, ako samo 
ustrajete u vjernosti dragom Bogu. 
Neka Vas ni najmanje ne plaše 
nevolje, koje proživljujemo. Ako 
pametan gospodar ne tovari više na 
svoje živinče negoli može nositi, 
zar bi dobri Bog mogao dopustiti, 
da mi budemo iskušani više nego 
možemo podnijeti? Ne, govori 
apostol, jer Bog je vjeran, i znade što 
smo i koliko možemo. 

Gledam baš ovih dana ovdje, 
kako su se vratile laste, kako opet 
milo pjevaju slavuji, kako opet 
nanovo divno cvatu razna drveća, 
koja su nam se u zimi činila mrtva. 
Tako nam čitava priroda u slikama 
pokazuje, da pred Bogom ništa nije 
mrtvo, da On sve opet može oživjeti 
prema svojoj svetoj volji, kadgod 
Mu se svidi. Pa kao što svemoć 
Božja oživljuje ovu mrtvu prirodu, 
tako će bez sumnje vratiti opet pravi 
život nesretnom rodu ljudskom, 
nakon što ga je pohodio raznim 
nevoljama zaradi grijeha njegovih, 
jer "su svi putevi Gospodnji milos- 
rdje i istina" (Tob 3, 2). 

Čuvajte, dakle, neograničeno 
pouzdanje u Boga! Time iskazujete 
veliku čast Bogu, jer Mu i tako 
drugo ne možemo dati, a Vašoj 
Družbi osigurat će blagoslov Božji. 

Vaš dar što ste ga ostavili 
prigodom posjeta Vaše sestre iz Ho- 
landije, dao sam za popravak 
ovdašnjih kapela, oštećenih prigo¬ 
dom rata. Hvala i Bog platio! 

Uz sveti biskupski blagoslov 

+ Alojzije , nadbiskup 

NATJEČAJ ZA 
GLAZBU PJESME: 
"ŠTO ZNAČI ISUS" 

U pismenoj ostavštini 
nalazi se pjesma Sluge Božjega 
Alojzija Stepinca, zasada jed¬ 
ina poznata. Prema sadržaju, 
oblikovana je na riječi iz 
"Nasljeduj Krista", koju je on 
kao zatočenik u Lepoglavi 
preveo s latinskog: "Blažen 
koji razumije što znači ljubiti 
Isusa, a prezirati samoga sebe. 
Tko se prilijepi uz stvorenje, 
propast će s njime; tko se pri¬ 
hvati Isusa, stajat će dovijeka. 
Njega ljubi i zadrži kao svog 
prijatelja koji te ne će ostaviti 
makar te svi ostavili, i koji ne 
će dopustiti da na koncu 
propadneš". 

Što znači Isus 

Biti bez Isusa gorki je pakao 
Biti sa Isusom slatki je raj, 

Bez Isusa svaki čovjek je skapao, 
Zato, o Isuse, sebe mi daj! 

Boli i jadi, tuga i žalost 
Gdje nema Isusa, imaju moć, 
Smijeh i veselje, sreća i radost 
Gdje bude Isusa, opet će doć . 

Oj, sinci Adama, kad biste znali, 
Što znači Isus za svakoga nas, 
Blago i život, sve biste dali, 

Samo da Isus bude uz vas. 

Postulatura kauze Sluge 
Božjega Alojzija Stepinca ob¬ 
javljuje ovu pjesmu s pozivom 
glazbenicima da je pjevno 
oblikuju. Time će doprinijeti 
poštovanju i vjerničkom 
nasljedovanju velikoga Sluge 
Božjega. 

Dvije najuspješnije 
skladbe bit će nagrađene. An¬ 
onimni podnesak, s original¬ 
nim, rukom ispisanim tekstom 
i notama, uz lozinku, neka se 
do 30. lipnja 1995. pošalje na 
adresu: Postulatura Sluge 
Božjega Alojzija Stepinca, 
Kaptol 31,41000 Zagreb. 


Misa za dobročinitelje 
Kauze 

10. ožujka 1995. Euharistijskom 
slavlju za dobročinitelje Kauze 
Sluge Božjega Alojzija Stepinca 
predsjedao je dr. Stanislav Vitković, 
uz asistenciju mons. Josipa Klariča i 
postulatora Kauze, a sviranjem i 
pjesmom uključili su se u svetu 
žrtvu i članovi vjeronaučne zajed¬ 
nice mladih vjernika iz župe Sv. 
Duha u Zagrebu. 


Na Veliki ponedjeljak, 10. 
travnja, Euharistijskom slavlju za 
dobrotvore Kauze predsjedao je 
mons. Vladimir Stankovič, ravnatelj 
za inozemnu pastvu i predsjednik 
hrvatskog karitasa. Liturgijsko 
pjevanje predvodile su sestre, no¬ 
vakinje i kandidatice karmelićanki 
Božanskog Srca Isusova. Uk- 
ljučujuči u zajedničku molitvu sve 
dobročinitelje i prijatelje Kauze 
Mons. Stankovič je održao slijedeču 
homiliju: 

U prvom čitanju Mise na Veliki 
ponedjeljak Crkva nam iz Izaijine 
knjige iznosi prvu pjesmu o Sluzi 
Gospodnjem. Znamo da je taj sluga 
Gospodnji Isus Krist o čijoj muci i 
smrti razmišljamo u Velikom 
tjednu koji smo započeli. No te se 
misli mogu odnositi i na druge 
sluge Božje, svece i blaženike, jer i 
na njih je BOG IZLIO SVOGA 
DUHA. U ovom našem stoljeću i u 
ovom našem hrvatskom narodu, 
pravi BOŽJI SLUGA, IZABRANIK 
I MILJENIK, bio je kradinal Alojzije 
Stepinac. U posebno teškim prili¬ 
kama za Crkvu i naš narod Bog je na 
nj SVOGA DUHA IZLIO. On nije 
imao nikakve zemaljske moći, nego 
je među moćnicima i tiranima svoga 
vremena, imao srca i samilosti za 
patnike pojedince, obitelji i za bol i 
tugu cijelog naroda. Bio je dobar da 
TRSKE NAPUKNUTE PRELOMIO 
NIJE, no hrabro je podigao svoj glas 
da DONESE PRAVO I PRAVICU 
PROGONJENIMA I SVEM NA¬ 
RODU: židovskom, hrvatskom, 
srpskom - i svima. Govorio je, 
propovijedao, pisao, tumačio istinu 
Božju pa se i za nj opravdano moglo 
reči da je sav kler u našoj Crkvi i sav 
narod ŽUDIO ZA NJEGOVIM 
NAUKOM. Znao je to i osječao nje¬ 


gov narod da njegov stav, držanje i 
poruke, da to nije bila ljudska, 
Stepinčeva osobna mudrost, jer 
NJEGA JE GOSPODIN POZVAO I 
ČVRSTO GA ZA RUKU VODIO, a 
sve to zato da u onim mračnim i 
tužnim vremenima bude SVJET¬ 
LOST PUCIMA; najprije svojim su¬ 
vremenicima, ali i novim na¬ 
raštajima od kojih mnogi tek sada 
mogu saznati pravu istinu o njemu 
i grijati se na suncu njegova 
primjera. Gospodin je izveo njega, 
SUŽNJA, iz Lepoglavske tamnice u 
kojoj je danas njegova ćelija kapelica 
i tako su se OTVORILE Oči 
TOLIKIM SLIJEPIMA. 

Njemu je, prema psalmu 27., 
GOSPODIN BIO SVJETLO I 
SPASENJE. Crkva i njegov narod 
doživio je kako PROTIVNICI I 
DUŠMANIPOSRĆUI PADAJU. Mi 
smo to doživjeli, a on je znao i 
predviđao što če se dogoditi i zato 
je uvijek bio PUN POUZDANJA, pa 
je duboko vjerovao DA ČE 
UŽIVATI DOBRA GOSPODNJA U 
ZEMLJI ŽIVIH. 

I dok pred nama u Velikom 
tjednu stoji lik Sluge Gospodnjega 
Isusa Krista, mučena i raspeta, ali i 
uskrsnula, i dok doživljavamo 
proslavu progonjenog Sluge 
Božjega Alojzija Stepinca, vjeru¬ 
jemo u riječ i snagu Bogočovjeka, 
napunjamo se hrabrošču i snagom 
na primjeru velikog zagrebačkog 
nadbiskupa i mi se UZDAMO U 
GOSPODINA, da če On ovo veliko 
zlo koje su nam nanijeli i još uvijek 
nanose neprijatelji čovječanstva, 
Boga, Crkve i hrvatskog naroda, da 
če to zlo konačno prestati pa ćemo i 
mi sa psalmistom doživjeti kako 
PROTIVNICI I DUŠMANI POSR- 
ČUI PADAJU. 

Ali u isto vrijeme trudit ćemo 
se da imamo veliko Stepinčevo srce 
koje nije poznavalo mržnje ni os¬ 
vete. Poput raspeta Bogočovjeka 
koji razapet na križu ne proklinje 
nego moli: 'Oče, oprosti im, jer ne 
znaju što čine'. Ako u sebi nad¬ 
vladamo prirodni osječaj osvete i 
mržnje, ako smo zajedno sa 
Stepincem spremni nositi svoj križ, 
ako se to čudo dogodi u nama i na 
nama, onda će se dogoditi drugo 
čudo: zbog naše će žrtve MNOGI 
POVJEROVATI U ISUSA, poput 
onih koji su vidjeli Lazara kojega je 

ISUS USKRISIO OD MRTVIH. 
Neka Božji sluga Alojzije učini da i 
svi mi uskrsnemo iz svoga zla, da 
SE UZDAMO U GOSPODINA I 
TADA SE NEĆEMO POSTIDJETI 
DOVIJEKA! 


Svakog 10. u mjesecu i nadalje se slavi u zagrebačkoj katedrali sveta 
Misa za sve dobrotvore koji svojom molitvom i darom doprinose pospješni- 
jem postupku za proglašenje blaženim i svetim Sluge Božjega Alojzija 
Stepinca. Pozivaju se svi čitatelji Glasnika, štovatelji kardinala Stepinca i 
darovatelji Kauze neka se svakog 10. u mjesecu sjedine u svojoj osobnoj 
molitvi i u mislima s vjernicima nazočnima na svetoj Misi u katedrali. Takvo 
nas zajedništvovanje još više međusobno zbližava u vjeri i ljubavi, te 
nadahnjuje za nasljedovanje vrlina kojima se Krist Gospodin proslavio u 
životu Alojzija Stepinca. 


Preminuo mons 

Dana 30. siječnja 1995., u 88. godini života, pre¬ 
minuo je u pulskoj bolnici mons. Dragutin Nežič, umi¬ 
rovljeni biskup porečko-pulski. Mons. Nežič rođen je 
28. siječnja 1908., u selu Dolnja Reka, župa Jastrebarsko. 
Nakon završene klasične gimnazije u Karlovcu, upisao 
je teologiju na Bogoslovnom fakultetu u Zagrebu, a u 
zagrebačkoj katedrali zaređen je za svećenika 7. rujna 
1930. Dvije godine bijaše kapelan u Požegi (1930-1932) 
a potom, kao pitomac Hrvatskog Zavoda Sv. Jeronima 
u Rimu, završava više bogoslovne nauke postigavši 
doktorat na papinskoj Univerzi Gregoriana (1932- 
1935). Nakon povratka u Zagreb, nadbiskup A. Bauer i 
nadbiskup koadjutor A. Stepinac dodijelili su mu 
službovanje u uredu Nadbiskupskog Duhovnog Stola 
u Zagrebu i imenovali ga nadbiskupskim ceremoni- 
jarom (1935-1939). Kroz to vrijeme često je pratio Slugu 
Božjega Alojzija Stepinca na njegovim pastirskim po¬ 
hodima po Nadbiskupiji i ispisivao nadbiskupske 
dnevnike (kroniku) po vlastitom odabiru ili po dikti- 



Mons. Stepinac u pratnji ceremonijara vlč. Dragutina Nežića 
i vlč. Josipa Šimečkoga, pohodio je Nežičev rodni dom u 
Reki kraj Jaske, gdje ih je dočekala sestra vlč. Nežića 


ranju samog Sluge Božjega. U jesen 1939. vlč. Nežič opet 
polazi u Rim, gdje će kroz dvije godine vršiti službu 
duhovnika u Hrvatskom Papinskom Zavodu Sv. 
Jeronima, nakon čega će ga (1941) Sluga Božji imenovati 
duhovnikom u Bogoslovskom sjemeništu u Zagrebu, 
na kojoj će dužnosti ostati sve do 1947. Tada je imeno¬ 
van za v. d. apostolskog administratora hrvatskog di¬ 
jela Tršćansko-koparske biskupije, a 1948. bit će 


Dragutin Nežič 

imenovan njezinim pravim administratorom. Godine 
1949. imenovan je apostolskim administratorom 
Porečko-pulske biskupije, čime je pod jednu crkvenu 
upravu ujedinjena cijela hrvatska Istra. Godine 1950. 
mons. Nežič je posvećen za biskupa, a 1960. imenovan 
je rezidencijalnim biskupom porečko-pulskim, na kojoj 
će dužnosti ostati do umirovljenja godine 1984., kada će 
ga na biskupskoj stolici naslijediti mons. Antun Bogetić. 

Po brojnim se i značajnim djelima mons. Nežič 
proslavio u apostolskom radu u Istri, o čemu su, i 
zacijelo će to činiti ubuduće, izvijestila crkvena i 
društven^ sredstva izvješćivanja. 

Malo je tko tako osobno i istinski poznavao Slugu 
Božjega Alojzija Stepinca kao mons. Nežič. I rijetko su 
se sretali ljudi koji su tako produhovljeno i povijesno 
argumentirano govorili o Alojziju Stepincu kao što je to 
on svjedočio. Jer mons. Nežič bijaše istinit čovjek, s 
istančanim osjećajem za povijesne činjenice i pravdu, 
neposredni svjedok rada Sluge Božjega, godinama nje¬ 
gov sustolnik u blagovaonici, ceremonijar u obredima, 
pratilac na šetnjama i hodočašćima, kao prevoditelj 
mons. J. P. Hurleyu na suđenju Sluzi Božjemu (1946) 
svjedok poniženja i nepravedne osude Sluge Božjega, 
naslovnik mnogih značajnih pisama što ih je Sluga Božji 
odaslao iz sužanjstva u Krašiću, pa se može zaključiti o 
istinitosti njegova svjedočanstva. A on je, nakon umi¬ 
rovljenja, niz godina, svoja svjedočanstva bilježio, upot¬ 
punjavao i provjeravao, te ih, dovršene, proslijedio 
Crkvenome sudu. 

Kao dugogodišnji postulator Kauze beatifikacije 
Sluge Božjega Josipa Langa i urednik Glasnika njegove 
beatifikacije, dobro je poznavao uredbe o proglašenji¬ 
ma blaženih i svetih. Iz tih važnih spoznaja i bogatog 
životnog iskustva često je u tisku i na radiju svjedočio 
o Sluzi Božjemu Alojziju Stepincu. Zanimljivo je nje¬ 
govo izvorno svjedočanstvo o mučeništvu kardinala 
Stepinca: "I u Krašiću ga je komunistički režim tretirao 
sve do smrti kao svoga tamničkog zatvorenika. Umro 
je u svojstvu kažnjenika koji još nije izvršio svoju kaznu, 
umro je kao kažnjenik bez građanskih prava. Sluga 
Božji je zapravo 'coram Ecclesia' zbog toga pravi 
mučenik Crkve, jer je umro u progonstvu, poput sv. 
Martina I., pape, koji je umro na Krimu kao prognanik, 
a Crkva mu je priznala status mučenika." 

Mons. Nežič pokopan je u Eufrazijevoj bazilici u 
Poreču 1. veljače 1995. čitatelji Glasnika neka ga pre¬ 
poruče u svoje molitve da mu Gospodin nagradi trud i 
dobra djela. 

KRONIKA 






BOGOSLOVI U 
KRAŠIĆU 


Ove godine navršava se tride¬ 
set i pet godina od svetog i 
mučeničkog preminuća Sluge 
Božjega Alojzija Stepinca. Povodom 
ove obljetnice bogoslovi % druge 
godine Nadbiskupskog bogos¬ 
lovnog sjemeništa, pod vodstvom 
animatora Zlatka Korena, đakona, 
21.01.1995. pohodili su rodno 
mjesto blagopokojnog Kardinala. 

U tijeku posjeta razgledali smo 
krašičku crkvu, gdje nam je sadašnji 
župnik vlč. Josip Balog u četrdeset- 
minutnom sjećanju na život, pose¬ 
bno na boravak u Krašiću, zorno 
predočio čovjeka koji danas u 
srcima vjernika Hrvata, živi kao 
neizbrisivi pečat svjedočenja isk¬ 
rene čovječnosti, kršćanskog 
ćudoređa, te vjernog svećeništva. 
Nakon toga pošli smo u župni stan, 
gdje smo pogledali prostor u kojem 
je blagopokojni Kardinal boravio. 

Osjetili smo iskrenu radost, jer 
smo obnovili uspomene na čovjeka 
koji nam ostaje trajni primjer 
kršćanskog ćudoređa, uzornog 
svećeničkog života, a također i 
pouzdani zagovornik na našem 
putu do svećeništva. 

Krašić smo ostavili iznoseći 
svoje osobne molitve i zahvale pred 
Presvetim, u krašićkoj crkvi, gdje je 
Sluga Božji Alojzije Stepinac izras¬ 
tao u svećenika mučenika i gdje je 
završio svoje zemaljsko hodočašće 
na glasu svetosti. 

Zagreb, 08.03.1995. 

Zdravko Arić 



Bogoslovi su se za uspomenu slikali 
pred glavnim oltarom krašićke župne 
crkve 


i 'ii iiiijii■ iiiii Bnnf • 


Na adresu Glasnika prispjelo je ovo pismo, poziv na dopisivanje među 
mladim katolicima iz domovine i Kanade, s uzornim svjedočanstvom 
kršćanske dobrotvornosti: 

Učiteljica: Marija Solin 
IME I PREZIME, ADRESA 

Michelle Beršinić, 75 Glen Valley Dr., Hamilton, Ont., Canada 
Anthon Dragušica, 189 Grays Bd., Stoney Creek, Ont., Canada 
Mario Đaković, 70 Glenbum Crt. Apt. 1207, Hamilton, Ont.,Canada 
Steven Ferenac, 105 Valera Dr., Stoney Creek, Ont., Canada 
Kristina Gojmerac, 81 Henley Dr., Stoney Creek, Ont., Canada 
Kristina Grbeša, 289 Highridge Ave., Hamilton, Ont., Canada 
Ivan Grubišić, 54 Shadeland Cr., Stoney Creek, Ont., Canada 
Tommy Hribljan, 92 Lincoln Rd., Soney Creek, Ont., Canada 
Maryann Kotarac, 35 Adriatic Blvd., Stoney Creek, Ont., Canada 
Michael Kutleša,44 MacDui Dr., Stoney Creek, Ont., Canada 
RobertKutleša, 35 Corman Place, Stoney Creek, Ont., Canada 
Nikol Piškurić, 24 Hearthside Cr., Stoney Creek, Ont., Canada 
Angela Stipić, 38 Sandy Dr., Stoney Creek, Ont., Canada 
David Žugec, 41 Glenashton Dr., Stoney Creek, Ont., Canada 

S našim malim darom od 200 dolara želimo pretplatiti na Glasnik i 
MAK nekoliko djece koja su u ovom strašnom ratu ostala bez roditelja. 
Molimo vas da naša imena stavite u MAK jer se želimo dopisivati s 
djecom iz Hrvatske. Svima Vama čestitamo Sretan Božić i blagos¬ 
lovljenu 1995. Uz pozdrav i iskrenu zahvalu učiteljica Marija Solin s 
učenicima petog razreda Hrvatske škole iz Hamiltona. 

Maria Solin 

786 Cannon St. East 

HAMILTON ONTARIO Canada L8L 2H2 



U kolovozu 1935 '. pohodila je Slugu 
Božjega grupa rimskih kolega. Među 
njima bijaše i nedavno preminuli 
mons. Augustin Frotz. Dvojica su 
kolega prošetali (nadbiskup u s lijeve 
strane), pomoćni biskup u Kolnu, svje¬ 
dok u Kauzi proglašenja blaženim 
Sluge Božjega i njezin dobrotovor 
(snimio mons. P. Bertoli, tajnik Nunci¬ 
jature u Beogradu, sada kardinal) 


Uredništvo Glasnika Pos- 
tulature i ovdje rado prenosi 
imena mladih hrvatskih vjer¬ 
nika s pohvalom njihovoj do¬ 
broti. Pismo objavljujemo 
uzvraćajući zahvalom za dobre 
želje i molitvom, da slijedeći 
životni kršćanski primjer 
kardinala Alojzija Stepinca i 
oni postignu slavu neba. 


U crkvi Naše Gospe Kraljice 
Hrvata u Torontu postavljen je lik 
blagopokojnog kardinala Stepin¬ 
ca, što ga je u bronci izradio hrvat¬ 
ski kipar i umjetnik Augustin 
Filipović iz Toronta. Bista je 
postavljena g. 1960. ispred crkve. 
Odlivena je u ljevaonici kompanije 
"STORMER BELL & BRASS 
FOUNDRY" također iz Toronta. 
Svotu za spomenutu bistu, u 
iznosu od 416.25 isplatio je gosp. 
Duško Bezić 3. listopada 1961. 
Župna hrvatska škola koja u 
Torontu djeluje od 1978. godine 
nosi također ime Sluge Božjega: 
"Hrvatska župna škola Kardinal 
Stepinac Toronto." 

DOKUMENTI 


»DOKUMENTI* (5) 


Kad je nakon Drugoga svjetskog rata na vlast u Jugoslaviji 
došao režim inspiriran i djelatan po ideologiji i metodama 
marksizma i boljševizma, sovjetskog uzorka, putem kojih su se 
profilirali najrazličitiji protuhrvatski i protukatolički stavovi, 
bilo je onemogućeno objektivno iznošenje činjenica o ratnim 
zbivanjima i poratnom progonu Katoličke crkve. Ta šutnja 
nametnuta Crkvi imala je za cilj obeshrabriti je, poniziti je i 
javnosti je predstavljati kao sustavnog neprijatelja narodnih 
interesa. Embargo na istinu o zagrebačkom nadbiskupu Alojziju 
Stepincu vrijedio je sve do pada toga režima. 


U tom polustoljetnom raz¬ 
doblju brojni su se izvjestitelji i pis¬ 
ari natjecali tko će više i bezobzirnije 
okaljati u domaćoj i svjetskoj 
javnosti lik ovoga hrabrog biskupa 
i iskrenog hrvatskog rodoljuba. 
Zbog takva tendencioznog pisanja 
istina se nije mogla probiti do svi¬ 
jesti i savjesti ljudi. Mnogi su bili 
obmanuti, zavedeni i, tako formi¬ 
rani, nastavili su širiti podvaljene 
im netočnosti. Nije pri tom isk¬ 
ljučena ni sablasna i sablažnjiva 
propaganda, koja je Crkvu u Hrvata 
i hrvatski narod nastojala diskredi¬ 
tirati i popljuvati. Začudo se i u na¬ 
jnovije vrijeme takvi nekorektni 
natpisi pojavljuju u javnosti. 

Radi donošenja objektivnog 
suda o nekim događajima koji su se 
zbili u Drugom svjetskom ratu, u 
nastavcima ćemo donositi pojedine 
dokumente, koji će svim čitateljima 
i svim tražiteljima istine omogućiti 
istinito prikazivanje i tumačenje 
osobe Sluge Božjega. Tako ćemo iz 
broja u broj upoznavati desetke, 
stotine i tisuće osoba različitih 
narodnosti, vjeroispovijesti i svjeto¬ 
nazora, koji svoj životni iskoračaj iz 
bunkera smrti ili sablasti tamnice 
duguju zagrebačkom nadbiskupu 
Alojziju Stepincu. 

Zbog nesebične zaštite i 
pružene pomoći nadbiskupa 
Stepinca, Predstavništvo izbjeglica 
Židova u Crikvenici, iz zahvale 
prema svome dobročinitelju, 
poslalo je dar Dječjem sirotištu u 
Crikvenici: 


Pretstavništvo Izbjeglica Židova u 
Crikvenici, Ul. Kralja Tomislava 106 
Vila Klara 
Pn. 

DJEČJE SIROTIŠTE 
CRIKVENICA 

Povodom sahrane gdje Sabine 
Steiner na ovdašnjem katoličkom 
groblju dne 1. VIII. o. g. sakupljeno 
je (prema običaju kod židovskih 
pogreba) u dobrotvorne svrhe svota 
od Kn 306.- Potpisano Pret¬ 
stavništvo odredilo je, da se ova 
svota namijeni svrhama uglednog 
naslova. 

Iako neznatna svota, molimo 
da je primite kao simbol ljubavi k 
bližnjemu, a napose kao znak naše 
zahvalnosti prama predstavnicima 
Katoličke Crkve, u prvom redu 
prema Nj. Preuzvišenosti nad¬ 
biskupu g. Alojziju Stepincu, koji su 
svakom zgodom, kad je to bilo 
moguće, uložili svoj upliv da ublaže 
neobično tragičan položaj onih, koji 
- nedužni - čame, ginu i izgibaju u 
logorima. 

Izvolite primiti izraz našeg 
odličnog poštovanja 

U Crikvenici, dne 2. kolovoza 1942. 

(Zahvala je proviđena pečatom Pred¬ 
stavništva, i dva nečitljiva potpisa) 

Molba koju je po odredbi Sluge 
Božjega Alojzija Stepinca vlč. Ivo 
Šalić, tajnik, uputio dr. Milutinu 
Jurčiću, Glavnom ravnatelju za 
javnired i sigurnost, za oslobođenje 
iz zatvora građana židovske narod¬ 
nosti, medu kojima većina žene i 
djeca: 

Dr. Milutin Jurčič, 

Glavni ravnatelj za javni red i sigur¬ 
nost - Zagreb 
Opatička ul 1 

Br. 27/Int.Zagreb, dne 22. ožujka 1944. 

Gospodine glavni ravnatelju! 
Čast mi se, gospodine glavni 
ravnatelju, obratiti na Vas u sli¬ 
jedećoj stvari: 

Pred neko vrijeme doprem¬ 
ljeno je iz Otočca u Zagreb osam¬ 
naest osoba po rasi Židova, koji se 
sada nalaze u uzama Redarstvene 
vlasti za Zagreb. Njihova su imena 
slijedeća: 

1. Hinko Šrenger, soba br. 17/11. 

2. Miroslav Šrenger, sobabr. 17/11. 

3. Salamon Kabiljo, soba br. 24/11. 

4. Avram Kabiljo, sobabr. 24/11. 

5. Julijo Kraus, soba br. 24/11. 

6. Venecija Sarkić, sobabr. 33/III. 

7. Laura Sarkić, soba br. 33/III. 

8. Mija Sarkić, soba br. 33/III. 

9. Rahela Kabiljo, soba br. 35/III. 

10. Rena Finci, sobabr. 35/III. 

11. Berurija Šrenger, sobabr. 35/III. 

12. Elza Šrenger, soba br. 35/III. 

13. Emilija Kraus, soba br. 35 / 111 . 

14. Flora Finci, soba br. 35/III. 

15. Zlata Šrenger, soba br. 35/III. 

16. Edita Kraus, soba br. 35/III. 

17. Emilija Kornfein, soba br. 35/III. 

18. Mirjam Demajo, soba br. 35/III. 

Budući da su to uglavnom 
samo ženske osobe i djeca molim 
Vas, gospodine glavni ravnatelju, 
da ih se pusti čim prije na slobodu, 
a garanciju za njih preuzet će 
Židovska bogoštovna općina. Što se 
tiče pak djece, "Karitas" Nad¬ 
biskupije zagrebačke voljan ih je 
preuzeti pa ako se ne bi moglo 
pustiti odrasle, to Vas se umoljava, 
da barem budu na slobodu puštena 
djeca i predana "Karitasu." 

Nadam se, gospodine glavni 
ravnatelju, da ćete sa svoje strane 
poraditi da ovoj molbi bude što 
prije udovoljeno. 

Primite izraze moga dubokoga 
poštovanja. 

Nadbiskupski tajnik Šalić 

Nastavak popisa hrvatskih 
žitelja koji su dne 18. lipnja 1943. 
došli iz konfinacije na otoku Ustica 
u M Campo di Concentramento Inter¬ 
nati Civili Chiesanuova Padova", te 
po zalaganju nadbiskupa Alojzija 
Stepinca provideni hranom, 
odjećom i duhovnom okrepom, i 
potom izbavljeni iz logora, donijet 
ćemo u slijedećem broju Glasnika. 






USLIŠANJA I DAROVATELJI 


Rođena sam 1935.godine, 
školovala se i radni vijek provela u 
komunističkoj ideologiji. Budući da 
to nije bila i moja ideologija, radni 
mi je vijek bio dosta težak, jer sam 
se neprekidno morala dokazivati u 
radu kako bih se održala u službi. 

Pratila sam i sudski proces 
našem blagopokojnom kardinalu 
Stepincu i poklonila se preminulom 
u Katedrali, u veljači 1960. godine. 

Vrlo rado dolazim u našu kate¬ 
dralu, a pogotovo na grobblago-pok- 
ojnog Kardinala, čije me sveto mjesto 
privlači. Imam posve siguran osjećaj 
da On sluša moju molitvu. 

A sada ono što sam doživjela: 
Između ostale braće (bilo nas je 
petero, sve muški, jedina ja, peta, 
žensko dijete) imala sam i brata 
Marijana. Kakvo je ime nosio, tako 
je bio i dobar čovjek, ali je od rođenja 
nosio dosta veliki križ i psihički i 
fizički. Tako sam se jednog dana 
suočila i sa strašnom istinom da 
boluje od leukemije. Teško sam 
zbog toga patila, a kako se bolest 
pogoršavala, bolovi postajali sve 
teži i teži, tako su i moje duševne 
boli postale preteške. 

Nakon jedne od molitava na 
grobu blagopokojnog kardinala 
teško sam odlazila iz Katedrale. 
Nakon što sam se već prekrižila 
blagoslovljenom vodom, još nisam 
mogla izaći, pa sam stala i još jed¬ 
nom ostala okrenuta prema oltaru. 

I u tom sam času doživjela, od¬ 
nosno osjetila blagi dodir na srce, 
koji je od gore prema dolje brisao 
(odnosio) 3/4 boli - kao kad 
spužvom od gore prema dolje 
obrišemo školsku ploču. 

Rekla sam: 'Bože, pa zar će moj 
brat ozdraviti, ili mi je to za 
olakšanje da izdržim. U svakom 
slučaju, HVALA TI!' Bilo je ovo 
drugo! Uvjerena sam da me je po 
zagovoru blagopokojnog kardinala 
Stepinca - sam BOG dotaknuo! Što 
još može biti ljepše? Mirno sam 
podnijela odlazak moga brata. 

Šaljem to u prilog da dragi Bog 
"proslavi Slugu svoga čašću oltara 
da nam bude primjer i zagovornik 
u borbama života na putu vječnoga 
spasenja." - Ostajem sa štovanjem! 

* Anica Mrkša, Zagreb, 
Gupčeva Zvijezda 2a. 


Mandre - Kolan, 4. ožujka 1995. 

Savjest mi nalaže da vam se 
javim s obavijesti o dobivenoj 
milosti, utekavši se molitvom 
Sluzi Božjem kardinalu Alojziju 
Stepincu. S obzirom da sam imala 
dva teška poroda s prvo dvoje 
djece, bez obzira na to odlučila 
sam se roditi i treće dijete. Molila 
sam tri mjeseca uzastopno svaki 
dan da mi Sluga Božji A. Stepinac 
izmoli od Boga da rodim živo i 
zdravo dijete, te da i sa mnom 
bude sve u redu. Molila sam po tri 
Očenaša, Zdravomariju i Šlava 
Ocu. Sretno sam rodila i trećeg 
sina i sve je dobro završilo. Moram 
napomenuti da mi više nije bilo, 
nakon drugog poroda, pre¬ 
poručeno roditi. I dalje molim u 
zahvalu za dobivene milosti i 
utječem se da nas zagovara kod 
Boga, cijelu našu obitelj. Zbogom. 
Marica Zubović. 

• • • 

O ozdravljenjima i osobitim 
uslišanjima još su posvjedočili svo¬ 
jim dopisima i odgovarajućom 
dokumentacijom: 

Štefica ŠEKRST- Zagreb; 

Nevenka RUKAVINA - Senj; 

Ankica CINDRIĆ - Zagreb; 

S. Terezi ja POSAVEC - Zagreb; 

Ana KRAJAČIĆ - Zdenci 

• • • 

Vjernik koji na zagovor Sluge 
Božjega bude uslišan , zadobije tjelesno 
ili duhovno ozdravljenje , ili koju oso¬ 
bitu milost , neka opis uslišan ja i kom¬ 
pletnu liječničku dokumentaciju 
dostavi na adresu: 

Postulatura Sluge Božjega 
Alojzija Stepinca 
Kaptol 31 
41000 ZAGREB 

• • • 

Svaki dopis na Postulaturu 
kojim se priopćuje primljeno 
uslišanje ili uspomena na Slugu 
Božjega neka bude potpisan, te 
obilježen nadnevkom i mjestom 
pisanja. Anonimna pisma se ne 
arhiviraju. Vjernici koji žele ostati 
anonimni neka to napomenu u 
dopisu. 


Hvala Vam što čitate i drugima 
omogućujete primati Glasnik 
"Sluga Božji Alojzije Stepinac." 
Ako na vrijeme podmirite svoje ob¬ 
veze prema Glasniku , moći će re¬ 
dovito izlaziti i biti vjesnik 
njegovih vrlina , kojima ga je Bog 
proslavio za dobro svoje Crkve i 
hrvatskog naroda. Glasnik možete 
i Vi obogatiti svojim dopisom i 
uspomenama na kardinala 
Stepinca i li fotografijom iz njegova 
života. Ako ste bili dionik koje 
svečanosti priređene u njegov 
spomen , izvijestite o tome , preko 
Glasnika, sve njegove prijatelje i 
štovatelje. 


Darovatelji iz Do¬ 
movine: 

Župni ured Bučje; Župni 
ured Sv. Josipa - Gajnice; P. F. 
Biskup - kapela Ranjenog 
Isusa - Zagreb; Vlč. Tomislav 
Debelić - Župa Ilovik; Krčelić 
Ana; Vlč. Pavao Markač - 
Nedelišće; Župni ured Donji 
Vidovec; Župni ured Križišće; 
Hrvatska katolička misija 
Speyer; Stanko Vasilj - Osijek; 
Konjević Marija - Veli Lošinj; 
Župni ured Nova Kapela; Dr. 
med. I. Cisar - 8880 VValenstadt; 
Marija Stjepčević - Donja 
Lastva (Boka Kotorska); N.N.; 
Anica Ivančić; samostan SS. 
Benediktinki-Hvar, Josip Lon- 
čar-Gotalovo (Gola); Amalija i 
Anton Juričić- Essen, Veronika 
Rožić-Sveta Jana - Od srca 
hvala svim darovateljima. 


Vjernici hrvatske ka¬ 
toličke župe "Naša Gospa 
Kraljica Hrvata" u 
Torontu, skupili su na 
spomen slavlju 35. obljetnice 
preminuća Sluge Božjega i 
proslijedili na adresu Postula- 
ture u Rim 5.000 CAN $ za 
potrebe Kauze. 

USLIŠANJA I DAROVATELJI 


Molitva za proglašenje 
blaženim Alojzija 
Stepinca 

Gospodine Bože, ti si sluzi 
svome Alojziju Stepincu udi¬ 
jelio milost ne samo vjerovati 
u Isusa Krista nego i trpjeti za 
njega. Neustrašivim apostol¬ 
skim žarom i ljubavlju prema 
Crkvi ostao je vjeran do 
mučeničke smrti. 

Proslavi ga čašću oltara, da 
nam bude primjer i zago¬ 
vornik u borbama života na 
putu vječnoga spasenja. Po 
Kristu Gospodinu našemu. 
Amen. 


Msgru Dru ALOJZIJU STEPINCU 
nadbiskupu koadjutoru 

Iz Žumberačkih kršnih planina 
Radosni šaljemo pozdrav Ti svoj, 

Želje Te prate s ovih visina: 

Dugo na Gospodnjoj straži nam stoj! 

Srce se raduje, duša moli 
Vruće za Tebe, Ti naša nado, 

Krš Te naš žarkom ljubavlju voli, 

K sreći Ti vodi Gospodnje stado! 

Praskale dok su uz Te granate 
I bio usred strahota, muka, 

Majka je Tvoja molila za Te, 
Gospodnja Tebe čuvala ruka. 

Gospod je Tebe sačuvao čila, 

Postavio na mjesto veliko, 

Da budeš naša jakost i sila 
I snažni vođa, junačka diko! 

A takvoga treba naša gruda, 

Koj stupat će naprjed hrabro, smjelo, 
Molitve naše prate Te svuda 
U radu za Božje, sveto djelo. 

Vladaj nam dugo i sretan budi, 

Vodi nas k sreći, napretku, miru, 

Želje iz naših viju se grudi: 

Bog Te poživio Natpastiru! 

Kašt, 1935. 
Petar Gvozdanović 


Darovatelji za pokriće troškova proglašenja blaženim kardi¬ 
nala Alojzija Stepinca 

Preko Hrvatske katoličke župe "Naša Gospa Kraljica Hrvata u 
Torontu": Roza Klešina; Nikola Halar; Nika i Anka Skrtić; Josip i 
Barbara Cvetnić; Ivan Toić; Božo Kolar; Mirko Bajić; Nikola Perković; 
Barbara Barešić; Rikard Grbac ML; Angela Herceg; Mile Pletikosa; 
Pavo Ježovit; Marko Bosnić; Eva Bukovac; Božidar Briješki; N.N.; 
Josip Živčić; Magda Pereško; Kata Perković; Agata Wozny; Sofija 
Krčmar; Zora Romoda; Tony Zvonarić; Dragomira Sofradžija; Ankica 
Bukovac; Elizabeth Hren; Stjepan Kovaček; Janko Bradica; Stjepan 
Bogdanić; Manda Pavlović; Ivan Toić; Drago Galić; Amalija Balog; 
Jana Briješki; Magdalena^ Matuzić; Boško Vukšević; Marica Halar; 
Hrv. Župa Sudbury; Ana Skrtić; John Starčević; Rikard i Marija Grbac; 
Angela Bandelj; Zlata Pintur; Kata Vuković; Katarina Pavlaković; 
Stjepan Jošt; Josip Vinski; N.N.; Nik i Dragica Korenić; Ivo Robić; 
Agata Bukal; Stjepan Blažić; Josip Kamber; Pero Zirdum; Anka Bilić; 
Stjepan Šćulac; Stjepan Franković; Mladen Zlomislić; Fila Sušić; 
Branko Domitrović; Duško Kuzmar; Leopold Filipović; Zdravko 
Sondić; Stjepan Rakić; Stana Sunara; Ivan i Edna Njerš; Mila Tomić; 
Mile Orešković; Šimun Duić; Hrv. Župa Kichener;Josip Šebalj; Ivica 
Bavčević; Vlado Pavić; N.N.; Josip Kristanić; Mijo Celar; Ljubo i Ljilja 
Čuvalo; Kaja i Anton Dobut; Petar Tornić; Stanko Biljan; Frane Granić; 
Ana Župančić; Ljuba Duvnjak; Josip Šubić; Steve Lonjak; Stipo Gavra- 
nović; Josip Pavlaković; Ćiro Prcela; Petar Ljubičić; MateUmolac; Ilija 
Vojnić; Milka Dokmanić; Mate Štokan; Ana Rendulić; Pino Škrabić; 
Andjelka Rakić; Stjepan Cicvarić; Kata Vuković; Marija Mikić; Ivan 
Pavlović; Marin Mandić; Mišo Petrlić; Jakov Marnika; Sofija Erceg; 
Društvo Hrv. Kat. Žena; Slavko Kelečić; Drago i Marija Ofak; Ana 
Ladešić; Ika Mrkić; Mijat i Ana Krajinović; Marija i Martin Cvitković; 
Đuro Brač; Vlado Frlan; Milan Mandić; Jure i Bara Vuković; Petar 
Kovač; N.N.; Roza Valentić; Barbara Lorković; Danica Iviček; Bolto 
Kutnjak; Josip Posavac; Frank Kušan; Milka Mošan; Božica Papala; 
Mara Zelenika; Alvko Augustin; Berislav Ivanković; Dr.Ana Lulić 
Hrvojić; Dragutin Cvetnić; Nikola Perković; Josip i Dragica Belas; 
Ankica Todorić; Lucija Mišetić; Elizabeth Šajbić; Drago Križanović; 
Franjo Jošt; Nikola Pavelić; Mate Krmpotić; Drago i Ljubica Vrbetić; 
Ante Grbić; Mijo Puškarić; Steve Laslavić; Ante i Marija Žafran; Petar 
Putrić; Manda Ćabraja; Angela Mehaković; Marija Hrmec; Ana 
Buždon; Dragutin Suša; Stojan Dodig; Josip Mioković; Ana Rogić; 
Kata i Frank Tomas; Jaga Spudić; Andrija i Anka Krmpotić; Božidar 
Pudjak; Kata Prelesnik; Hrv. Župa Calgary. 


Župa Cleveland (SAD) 

preuzela je obvezu isplate 
uveza (u kožu) 226 svezaka 
dokumentacije u procesu Beati- 
fikacije (oko 35.000 stranica) u 
iznosu od 15.000 USA $. Tako se 
ljubav hrvatskih katolika iz te 
župe sv. Antuna prema kardi¬ 
nalu Stepincu, marnim zauzi¬ 
manjem vlč. Mirka Hladnija, 
sveudilj nastavlja. Poznato je, 
naime, da su tamošnji vjernici 
velikodušno platili troškove ra- 
diofosfornih injekcija kojima su 
liječnici nastojali ublažiti boli 
Sluge Božjega za izgnanstva u 
Krašiću (1951-1960). 



Hvala svim čitateljima, 
štovateljima i prijateljima 
Kauze u domovini i širom svi¬ 
jeta, za molitve i darove kojima 
nesebično i velikodušno 
promiču glas o svetosti i 
mučeništvu kardinala Alojzija 
Stepinca . 

SVJEDOČANSTVA 


"S ljubavlju pohađam grob našeg hrvatskog 

katoličkog mučenika" 

Sjećanje na blagopokojnog kardinala Alojzija Stepinca godine 1937. 



Društvo Katoličke akcije iz Štefanja 1937. godine za vrijeme nastupa u Čazmi 


Cijenjeni gospodine 
uredniče Glasnika "Alojzije 
Stepinac"! 

Prema prijedlogu lista 
br. 1/94 od 10. veljače stoji 
riječ, da su svi čitatelji poz¬ 
vani na suradnju, koji 
surađuju odnosno su¬ 
osjećaju za Slugu Božjega 
Alojzija Stepinca i koji se 
sjećaju nekih detalja, sas¬ 
tanaka i koji su ga poznavali. 
Slobodan sam se i ja, pot¬ 
pisani, prijaviti uspomenom 
na uzoritog preminulog 
kardinala Alojzija Stepinca. 

O sebi dajem slijedeće 
podatke: Ja sam HPT umi¬ 
rovljenik od 1969. Udovac 
sam već 7 godina. U zanat 
sam otišao 1928. god. u Kar¬ 
lovac, gdje mi je majka bila u 
službi kao kuharica kod 
bogatijih židovskih familija. 
Kod tih vrlo poštenih ljudi 
ostao sam u kancelariji kao 
praktikant u knjigovodstvu 
kod firme "Albert i Gabrijel 
Ofner", šumski i pilanski 
proizvodi. Kod tih vrlo 
savjesnih i dobrih gospodara 
ostao sam 4 godine, nakon 
toga sam s majkom otišao u 
župu Završje, općina Ne- 
tretić, od 1932. do 1937. 
Teškim se srcem nažalost 
sjećam obojice gospode Al- 
berta i Gabrijela kao i njiho¬ 
vog starijeg sina Darka, jer su 
ih fašisti u prvom naletu stri¬ 
jeljali. Daleko poznati fran¬ 
jevački gvardijan u Karlovcu 
gosp. đ. Bencetić uspio je nji¬ 
hove supruge Zlatu i Danicu 
s mlađim sinom Zdenkom 
spasiti u crkvi (samostanu) 
Sv.Trojice. 


Na samu Cvjetnu nedjelju 
god. 1937. preselio sam se u Šte- 
fanje, tadašnju općinu Čazma 
(sada općina Stefanje). 

U Završju sam od 1932. do 
1937. osnovao s dobrim or- 
guljašem P. Moškunom crkveni 
četveroglasni zbor. Kao 
samouku na harmoniju vrlo mi 
je mnogo pomagao gosp. Vilko 
Kolar, učitelj koji je bio 
premješten za kaznu kao gorljivi 
Hrvat u zabačeno selo Grdun. 
Da bude sreća još veća g. Kolar 
je premješten u selo Gornji Dra- 
ganec, općina Čazma, te se 
suradnja i prijateljstvo nas¬ 
tavljalo. U štefanju sam naišao 
na dobro uhodano pjevačko 
društvo "česma", koje je ranije 
vodio izvrstan voditelj g. učitelj 
Salaj. Ja sam lahko dirigirao 
četveroglasnim zborom "Ka¬ 
toličke akcije", i nas 28 muških 
članova u narodnoj nošnji nastu- 
pali smo svuda u okolnim 
selima vrlo uspješno. Tako smo 
god. 1937. nastupali u starom 


Zagrebačkom zboru u Savskoj 
cesti s recitalom "Život je lijep", s 
hrvatskim rodoljubnim pjes¬ 
mama. U velikoj dvorani Zbora 
bilo je mnoštvo ljudi iz svih kra¬ 
jeva naše države. 

Posjetitelji su bili birani čel¬ 
nici svih crkvenih, svjetovnih i 
političkih staleža. 

Još za života preuzvišenog 
nadbiskupa A. Bauera, u njego¬ 
voj prisutnosti, bio je i tada 
mladi imenovani koadjutor nad¬ 
biskupske stolice mons. Alojzije 
Stepinac. Malo smo svi bili 
zbunjeni, jer pred tolikim 
mnoštvom ljudi nikada nismo 
nastupili. No nastup je bio 
obasut ovacijama, jer smo i s 
jedne i s druge strane pozornice 
ulazili s četveroglasnom pjes¬ 
mom i zastavom te radosno 
zapjevali: "Zastava nas sveta 
vodi"! Recital je bio u duhu 
vidljive opasnosti od komu¬ 
nizma, kao tamni i tmurni 
oblaci. Nasred pozornice je stao 
naš mladić, hrabri seljanin Mišo 

Erhardt, i u određenom dijelu 
recitiranja, zbor je spontano 
zapjevao: 

Amo druzi, brat uz brata. 

Hrvat mladi do Hrvata. 

Amo tko još voli slavit 

Barjak crven, bijeli, plavi, 
itd. 

U par sekundi svaki od nas 
bio je na svom mjestu na pozor¬ 
nici, kao zasađeno cvijeće u 
strogim geometrijskim ravni¬ 
nama. Tada zaori urnebes spon¬ 
tane radosti u dvorani, a naši se 
momci ohrabriše, kao da su u 
Štefanju u seoskom domu. čitavi 
nastup je bio osvijetljen bengal- 
skom vatrom u raznim bojama. 

Za vrijeme odmora, desetak 
minuta, po želji tada još živućeg 
i prisutnog gospodina nad¬ 
biskupa A. Bauera, dođe na po¬ 
zornicu novoimenovani mladi 
koadjutor mons. Alojzije Stepi- 
nac i upita: "Tko je voditelj ove 
priredbe i zbora?" Nisam se htio 
javiti, jer sam prvi put tada vidio 
i upamtio visokog i bljedolikog 
gospodina, ali vrlo ugodnog po¬ 
gleda, kao i umiljatog tihog 
glasa. Moji su me pjevači gurnuli 
naprijed pred gospodina nad¬ 
biskupa koadjutora šapćući 
malo u stranu: "No, Rudi, javi 
se!" Pružio mi je ruku toplu i 
mekanu koju sam naravno od¬ 
mah poljubio. Upitkivao me, 
znam li tko je napisao ovu reci¬ 
taciju, gdje se sastajemo i koliko 
članova ima Katolička akcija. 
Udružili smo se s ovdašnjim 
DVD-om, te s diletantskom sek¬ 
cijom uspješno radimo i nastu¬ 
pamo s igrokazima, npr. 
Seljačka buna od Šenoe i si. čes¬ 
titao nam je, na veliko zado¬ 
voljstvo i meni i svima našim 
štefanjskim momcima. Od¬ 
laskom na mjesto zapjevali smo 
g. koadjutoru pjesmu: "Još 
Hrvatska nij propala dok mi 


živimo" - s nekoliko lijepih sti¬ 
hova! 

Tada tek zaori pljesak u 
dvorani i svi nazočni su ustali na 
pozdrav. 

Završetak je skoro zagušio 
prisutno građanstvo, jer se do¬ 
godi nemio slučaj neopreza jed¬ 
nog našeg člana, koji je 
nestručno baratao bengalskom 
vatrom, te mu se odjednom za¬ 
palilo više vrećica prašine ben- 
galske vatre iza kulisa 
eksplozijom, dimom i velikim 
svjetlom, prouzročivši veliki 
kašalj, te za par minuta istjera 
sve ljudstvo na sva otvorena 
vrata na čisti zrak. Nekolicina 
pjevača je i svoju narodnu 
nošnju osmudilo. 

Tako su naši dojmovi i 
uspomene nažalost dvojake: i ra- 
dosno i tužno se završile. 
Uspomena je nezaboravna, i do 
danas u štefanju živi 5 članova i 
to: Mišo Erhardt, veterinar, Nik¬ 
ola Božić, vagar, Josip 
Treskavac, zvan "Tahi" 
zbog odlične glume u 
Seljačkoj buni, Ignac 
Božić, zemljoradnik 
posjednik i ja. Rudi 
Tomaš, HPT umirov¬ 
ljenik, a vjerujemo da u 
Zagrebu sigurno ima 
70 ili 80-godišnjaka, 
koji se sjećaju lijepih ro- 
doljubnih pjesama i 
nezgodnog svršetka 
svečanosti u Zagre¬ 
bačkom zboru god. 

1937. uz lijepi pozdrav 
"Bog s nama!" 

Ovu reportažu 
šaljem zbog dobrog 
sjećanja na pok. mu¬ 
čenika Slugu Božjega, 
za veliko "Hvala." Nje¬ 
govim zagovorom iz¬ 
liječen je moj sin prvi- 
jenac iz teške bolesti. 

Iza velikog oltara u za¬ 


grebačkoj katedrali moje su 
molitve česte, kao i molitve Pres¬ 
vetom Srcu Isusovom! 

Kakvim smo li teškim 
uzdasima slušali preko ju¬ 
goslavenskog radija neosnovane 
optužbe i osude nevinog hrvat¬ 
skog sina, sljedbenika Rimoka¬ 
toličke crkve. Na grobu našega 
hrvatskog katoličkog mučenika 
dnevice se okuplja mnogo poš¬ 
tovatelja iz cijele države i 
inozemstva odajući počast velik¬ 
ome sinu, dobroj i priprostoj ma¬ 
jci žumberačkog podgorja iz 
Krašića. Narod na njegovom 
grobu ostavlja svijeće, cvijeće i 
zahvalnice za čudesno ozdrav¬ 
ljenje i zavjet. To činim i ja s 
ljubavlju. 

Zahvalni član Katoličke ak¬ 
cije! 

Rudolf Tomaš v.r. 



Dolazak nadbiskupa Dr. A. Stepinca na Euharis- 
tijski kongres u Đurđevcu 1940. godine 

ŽIVOTOPIS 


Pobjednik u Znaku Križa (5) 


"VELIKA J E MOĆ 
MAf ČINE MOLITVE I 
BLAGOSLOVA" 

Marija je svojom ženskom 
intuicijom slutila duboka nad¬ 
naravna razmišljanja u Alojzi- 
jevom životu. Otkrila ih je ovim 
riječima: "Ja ipak naslućujem da 
se nešto krije u tvojoj duši...". 
Ako je ona za njega "dražesno 
biće", ne može ipak ispuniti nje¬ 
govo srce. Njegova ljubav traži 
Neizmjerno Biće, traži Boga koji 
je Ljubav. Samo Bog može 
smiriti njegovo "cor inqietum" 
(nemirno srce). Duša njegova 
želi se otresti zemaljskog praha, 
veseli ga pogled u sveta nebesa, 
on se želi boriti za čiste ideale 
istine i pravde, postati svima 
kavalir božanske ljubavi. 

Slobodna odluka za 
svećeniš tvo 

Svaki svećenički poziv je 
čudo Božje milosti. Bio je to na 
poseban način i za Slugu 
Božjega. Na povratku iz vojske 
odlučio je čvrsto: "Idem bilo 
kuda, bilo u koje zvanje, samo u 
bogosloviju ne! "Sam priznaje da 
nije do tada bio siguran da će 
moći ostati vjeran do kraja 
svećeničkom pozivu. Što se to 
naglo prelomilo u njegovu srcu, 
da je odlučio ići u bogosloviju, 
odazvati se svećeničkom pozivu 
koji je na svoj način u dubini 
svoga bića osjećao već od rane 
mladosti? 

Ni majka, koja je vruće 
željela da postane svećenik, i u tu 
svrhu molila i tri dana u tjednu 
postila, ni njegov stric čazman- 
ski kanonik Matija Stepinac, 
svećenik sveta života, nisu ga 
nagovarali po dolasku iz ratišta 
da nastavi teološko naukovanje. 


Piše: Serafin Romanov 


To je kao uznik u Krašiću pos¬ 
vjedočio župniku Vranekoviću 
riječima: "Nikada, M. Stepinac, 
kao ni mama, ali je zato bilo ovo 
(i sklopi ruke). Velika je moć 
majčine molitve i blagoslova!" 
(Vranekovićev Dnevnik, I, 30-31; 
65). 

Bog se služi i ljudima u 
izboru poziva. Apostol poziva 



Rodna kuća Sluge Božjega u Krašiću 

svoga brata, druga, prijatelja i 
vodi ga k Isusu. Za Alojzija^ 
bijaše odlučan njegov susret s 
bivšim svojim ravnateljem u Or- 
fanotrofiju mons. Josipom 
Lončarićem. Nakon dugo vre¬ 
mena sastali se na orlovskom 
sletu u Brnu godine 1922. No 
posebno je djelovao na Slugu 
Božjega članak koji je mons. 
Lončarić napisao u svećeničkoj 
reviji "Sacerdos Christi" (br. 3, 
1924., str. 87-89). U tom članku 


pisac govori o sv. Klementu Hof- 
baueru, apostolu Beča (1780- 
1784). Svetac se mukotrpno 
uspinjao do svećenstva i to u zre¬ 
lijim godinama. Pisac je tako 
predstavljao sveca da je mislio 
na mladog Alojzija Stepinca. "Ci¬ 
jelo vrijeme, što sam ovo pisao, 
svjedoči mons. Lončarić, imao 
sam pred očima jednoga 
mladića iz čestite seljačke ka¬ 
toličke kuće...Mladić je dobar, 
čestit. Želio je postati sveće¬ 
nikom...U to je nadošao rat, 
mladić je morao na ratište... Ali i 
u ratu, i u streljačkim jarcima, 
mladić je ostao dobar, svim 
srcem odan Bogu. Vrativši se 
kući, ostao je u svijetu, ali u svi¬ 
jetu kao da ne nalazi mira, u svi¬ 
jetu kao da za nj nema sreće i 
zadovoljstva...Ali kad znademo 
da je i ova sudbina u planu 
providnosti Božje, zar je 
preuzetno misliti da će i taj 
mladić na koncu ipak biti 
svećenik?" I završava: "Daj ga, 
čestiti čitatelju, preporuči ne¬ 
beskoj Gospi barem jednim 
uzdahom." 

Taj broj revije i list od četiri 
stranice pošalje mladom 
Stepincu poštom. Poziva ga da 
se vrati u bogosloviju. To je u 
Alojzijevoj duši izazvalo veliku 
borbu. Tri tjedna trajala je ta 
borba. Konačno pođe u Zagreb, 
u baziliku Srca Isusova. Potražio 
je o. Bruna Foretića, isusovca, 
koji mu je bio ispovjednik od 
drugog razreda gimnazije. 
Otvorio mu je svoje srce i tu se 
osvjedočio da je svećeništvo 
uistinu njegov životni poziv. 

Nestalo je nespokojstvo u 
duši, a zavladali su mir i radost. 
Prošao je kroz "tamnu noć" i 

sada mu je postalo posve jasno 
što treba činiti. Ostala je jedina 
poteškoća s upitom: "Kako da tu 
odluku objavi svojim ro¬ 
diteljima?" 

"Mama, ja idem u 
bogosloviju!" 

Pozove majku da pođe s 
njim u tri kilometra udaljeno 
svetište Majke Božje Dolske. 
Majka, ne sluteći ništa, 
posvršivši svoje kućne poslove, 
pođe s njime. I tu joj, nakon 
molitve pred likom Gospinim, 
rekne: "Mama, ja idem u bogos¬ 
loviju!" Zatim otkrije i ocu 
svoju odluku. U obitelji je 
zavladalo neizrecivo veselje. 
Majka se posebno radovala. 
Njezine molitve i postove 
Gospodin je uslišao. Ali ona će 
i dalje moliti na svojoj velikoj 
krunici i postiti za svoga sina 
do svoje smrti. 

Jednoga dana Sluga je Božji 
uzeo list papira i na nj zapisao 
svoj životopis u sedam točaka. 
Prve tri točke kao da izrazuju 
ovaj prvi dio njegova života: 1. 
"Ecce in inquitatibus conceptus 
sum et in peccatis concepit me 
mater mea! - Evo grešan sam 
već rođen i u grijehu me zače 
majka moja!" (Ps 51, 7); 2. "Tan- 
tillus puer et tantus peccator - 
Takav mališ, a tolik grješnik!" 
(navodi riječi sv. Augustina); 3. 
Gratia Dei sum id, quod sum - 
Milošću Božjom jesam što je¬ 
sam!" (1 Kor 15,10). 

Proročki poziv 

Poziv Sluge Božjega pod¬ 
sjeća na poziv Jeremije proroka 
koji se dugo borio i opirao da 
konačno radosno prihvati 
proročki poziv. 

Slika Marije Pomoćnice koja se častila u Alojzijevoj obitelji 
i pod kojom je on primio milost od najranije mladosti častiti 
Bogorodicu 


Sluga Božji Alojzije Stepinac glasnik je Postu- 
lature za proglašenje blaženim i svetim kardinala 
Alojzija Stepinca, te časopis svih njegovih štovatelja, 
Kristovih vjernika i ljudi dobre volje. 

God. 2 (1995) Broj 3; Izdavač: Postulatura Sluge 
Božjega Alojzija Stepinca, Kaptol 31,41000 Zagreb; 
Uređuje i odgovara: Dr. Juraj Batelja, Kaptol 31, 
41000 Zagreb; Adresa uredništva: Postulatura Sluge 
Božjega Alojzija Stepinca, Kaptol 31,41000 Zagreb, 
telefon: 275-122; 

Sveštose u našem Glasniku navodi ili naziva 
"čudo", "svetost", "svetac" i slično, sve to, u 
duhu crkvenih propisa, treba uzeti i razumjeti u 
našem običnom ljudskom načinu izražavanja. O 
svemu će tomu konačni sud izreći Crkva. 

Lektor: Dr. Ante Stamać; Tehnički urednik: 
Mladen Hučić; Cijena: 5 kuna; za inozemstvo 3 DEM 
ili 3 USA$. 

Izlazi četiri puta godišnje s dozvolom crkvenih 
poglavara. 

Rješenjem Ministarstva kulture i prosvjete Re¬ 
publike Hrvatske, Br. 532-03-1-7-94-01, Glasnik 
"Sluga Božji Alojzije Stepinac", oslobođen je plaćanja 
poreza na promet 


I na poziv svetoga Pavla, koga će Sluga Božji 
posebno častiti. Ali posebno na poziv svetoga 
Augustina, koji je plod suza i molitava njegove 
majke Monike. 

Istina, Sluga Božji nije u svojem mladenaštvu 
počinio težih grijeha, ali kao i Pavao i sveti Franjo 
i svi sveci smatrali su sebe velikim grešnicima, da 
jače odskoči "milost Božja" po kojoj su ono što jesu. 
Sluga Božji kao i sveti Augustin mnogo će govoriti 
o milosti Božjoj o kojoj sve ovisi, pa i cijeli njegov 
život. Sebe iskreno i otvoreno priznaje "ništicom", 
riječ koja se često ponavlja u njegovim propovi¬ 
jedima i pismima iz Krašića. Otkrivajući snagu 
milosti Božje u svojem životu zapisuje u poniznosti 
srca i četvrtu točku svoga života: "Quis ego sum 
servus tuus, quoniam respexisti super canem mor- 
tuum similem mei? - Što je Gospodine sluga tvoj, 
da se okrećeš prema njemu kao uginulom psu, 
kakav sam ja" (2 Sam 9, 8). 

(nastavlja se) 



Kip Majke Božje Dolske, u kapeli župe Pri bič, kamo je 
Alojzije često hodočastio 




























